text:
Tíðindi
17. september 2018
Tað eru nógv frambrot hend á føroyska bókamarknaðinum, men tað eru fá frambrot, ið eg eri eins glað fyri, sum eg eri fyri krabbarnar. Teir hava lætt um mína undirvísing í grunddeildini og givið næmingunum nógvar góðar upplivingar. Hetta hevur verið til at betra um mína undirvísing, eins og tað hevur verið við til at hækka um málini, vit seta okkum.
Skuldi eg komið við einum hjartasuffi og samstundis einum føðingardagsynski, so skuldi tað verið, at eg ynski mær, at tað koma fleiri gulir krabbar. Eg veit, at tað er ein torførur bólkur at finna gott tilfar til, men ynskja kunnu vit altíð.
Eg ivist ikki í, at fleiri góð handrit ligga í skuffum kring landið, sum kundu verið til góðar krabbar. Tann næsta handritakappingin hjá Námi verður vónandi uppskot til gular krabbar.
Hesa farnu vikuna hevur barnaútvarpið snúð seg um mál og at lesa. Tað hevur verið sera áhugavert at hoyra, hvat hesi ymsu hava sagt í hesum sambandi. Tað, eg serliga legði til merkis, var, at landsstýriskvinnan í mentamálum segði, at ikki verður steðgað á við málárinum. Tað liggur ein uppgáva á okkum øllum, eisini politiska myndugleikanum at varpa ljós á týdningin av okkara vakra og lítla máli.
Næsta stigið á leiðini má tí vera børn í skúlaaldri. Tað kom týðiliga fram í vikuni, hvussu týdningarmikið tað er, at børn og ung lesa. Tað er ikki minni týdningarmikið, at foreldur og lærarar tosa við tey. Tað er okkara ábyrgd sum vaksin at nýta eitt gott og fjølbroytt mál. Tað er ikki einans málið hjá børnum og ungum, ið verður ment av at lesa, tað verður okkara eisini. Tað mennist enntá, tá vit lesa saman við og fyri okkara børnum.
Vitan um verðina er ofta ein gloymdur lutur, tá vit tosa um lesing og mál. Hjá smáum børnum er verðin tað, sum er kring tey. Tað er at læra tey at seta orð á tað, sum tey síggja hvønn dag, seta orð á upplivingar, ynski, gerandisdagin o.s.fr.
Ein liður í hesi málmenning eru krabbarnir, tí teir fevna um sera ymisk evni heilt frá fittum søgum um smábørn, til sorg, kærleika, kelidjór og seinasta er veðurlæra.
Eg fari við hesi stuttu grein at ynskja krabbunum og okkum hjartaliga til lukku við degnum. Vónandi fara vit at hátíðarhalda nógvar rundar føðingardagar afturat.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


c: text/html

text:
Keypti mær eitt Garmin 305 ur á túrinum til Haderslev, sum loggar puls og GPS meðan eg renni. Ófatiliga stuttligt at kunna síggja ferð og hall frá sekund til sekund, og hvussu kroppurin so klárar avbjóðingina. Men bara synd at eg ikki eri í form 🙂
Urið er rættiliga nøjagtigt. Rann 6 kilometrar inn um Glyvrar herfyri, og so nágreiniligu somu rutu heim aftur, og var bara 10 metrar frá punktinum sum eg byrjaði, tá ið eg kom heim aftur. Rann eisini nakrar umgangir á Svangaskarð fríggjadagin, sum allir hildu seg innanfyri teir ísv GPS lovaðu max 20 metrarnar frávik.
Sami munur er tíverri eisini galdandi viðvíkjandi hæddarmátingunum, sum merkir at ‘Sýnan’ á Toftum til tíðir er í 40 metra hædd, og til tíðir í 50 metra hædd. Altso 20% frávik, hóast munurin heldur seg innanfyri teir 20 metrarnar sum GPS lovar. Og so er rutan konsekvent altíð nakrar metrar longri suðuri enn satellit-kortið, so at tað sær út sum um at eg renni við síðuna av vegnum.
Har fylgdi okkurt forrit við urinum, og eg fann okkurt annað á netinum, sum ger at eg kann síggja alt sum grafar á telduni, og annars skráseta onnur áhugaverd ting, sum t.d. hvørjar skógvar eg brúkti, hvussu veðrið var, hvør hvílupulsurin og vektin hjá mær er, og so framvegis. Tað eina forritið trekkir enntá sjálvt veðurupplýsingarnar av netinum.
Og so er rættiliga lætt at leggja tað á alnetið eisini, til onnur at flenna at. Man kann keypa ein ‘foot pod‘ til at skráseta strekki, um man vil máta rennur á rennibandi, og eisini kadensumátari (hvussu títt man traðkar) til súkklutúrarnar. Bara synd at urið ikki er nóg vatntætt til at kunna brúkast í havsvimjing.
Ein dag fáa vit óivað okkurt líkandi til svimjing, sum skrásetir ferðina hjá okkum konstant í mun til pulsin. I wish.

robotstxt: allowed

filter: keep


text:
- Tíðindi, mentan og ítróttur
Bill Cosby dømdur í 3 - 10 ára fongsul, men kærir
Amerikanski sjónleikarin, Bill Cosby, er dømdur í fongsul í trý til 10 ár. Hann skal beinleiðis í fongsul. Fongsulsrevsingin 3-10 ár merkir, at hann í fyrsta lagi kann søkja um at verða náðaður um trý ár.
Nevningatingið segði í niðurstøðu síni, at Cosby var sekur í øllum punktum í málinum.
Kærir dómin
Verjin hjá Cosby sigur, at teir fara at kæra dómin.
Ákæruvaldið mælti til, at 81 ára gamli Cosby varð dømdur 5 - 10 ára fongsul. Ákæruvaldið sigur, at Cosby á ongan hátt hevur víst at hann iðrar seg, og tí er vandi fyri, at hann fremur kynsligan harðskap aftur.
Ein av dómarunum segði, áðrenn dómurin varð lisin, at eingin ivi er um, at Bill Cosby er ein kynsligur valdsgerðarmaður.
Verjin hjá Cosby sigur, at Cosby er gamal, í ørviti og blindur í løgfrøðiligum høpi, og at hann heldur skal dømast í húsavarðhald.
Doyvdi kvinnurnar
Meira enn 60 aðrar kvinnur hava eisini sagt sína søgu um Cosby, og hava skuldsett hann fyri kynsligan ágang.
Skuldsetingarnar hjá teimum minna allar um hvørja aðra, - at Cosby bjóðaði sær at hjálpa teimum at fáa gongd á karrieruna og bjóðaði teimum heim til døgurða. Har vórðu tær doyvdar við tablettum ella sjussum, og síðani gjørdi hann seg kynsliga inn á tær.
Fimm kvinnur vitnaðu
Flestu málini eru firnað. Hann varð tí bara ákærdur fyri kynsligan harðskap móti Andreu Constand, tá hann møtti í rættinum í aprílmánaði. Fimm kvinnur vitnaðu ímóti honum í rættarmálinum.
Dómarin segði, at Bill Cosby nú verður skrásettur hjá løgregluni sum kynsligur harðskapsmaður, og tað verður hann restina av ævi síni. Grannar og skúlar fáa eisini upplýsingar um bústað og revsingina, tá hann einaferð verður latin leysur.
Sí eisini


text:
- Tíðindi, mentan og ítróttur
Landsliðið er úttikið
Lars Olsen kunngjørdi í dag, hvørjir skulu spæla ímóti Aserbadjan og Kosovo í UEFA nations leage dystunum.
Hesaferð er Sølvi Vatnhamar ikki við. Hann bleiv skaddur í dystinum millum Víking og B36.
Sonni Ragnar Nattestad er ikki tøkur til fyrra dystin ímóti Aserbadjan, tí hann hevur leikbann.
Tað verður væntað, at Odmar Færø úr B36 skal spæla í miðverjuni fyri Sonna Ragnar Nattestad.
Tó segði Lars Olsen,at Rógvi Baldvinsson og Heini Vatnsdal eisini kunnu koma inn í verjuna fyri Sonna Ragnar Nattestad.
Hópurin til dystirnar móti Aserbadjan og Kosovo 11. og 14.oktober á Tórsvølli
Sí eisini


text:
22. Jan 2015
Ivevo hevur ein nýggjan og ein gamlan editor, flest øll brúka bert tann nýggja. Soleiðis verður skift ímillum teir: Niðast í ritil glugganum (Stovna/Broyt síðu) Stendur annaðhvørt:"Um tú manglar funkur, sum vóru í tí...
29. Des 2014
Knassar er føroysk KT fyritøka sum mennir skipanir og tænastur til internetið. Fyritøkan byrjaði sítt virksemi í 2002 og nú koyra yvir 600 heimasíður við Ivevo, sum er heimasíðuskipanin hjá Knassum. Eisini hava Knassar ment lýsingaskipanina Vevlýsingar. Umframt heimasíðuskipanina Ivevo og lýsingaskipanina...
19. Nov 2014
Fiskur.fo er ein nýggjur sjálvstøðugur miðil á Portalinum. Fiskur.fo er ein vitanarmiðil við tíðindum, sjónbrotum, talgildum kortum, hagtølum, greiningum og databasum. Eisini er pallur til meiningar og kronikkir. Byrjað verður í Føroyum og nærumhvørvinum....
14. Okt 2014
Nú er eisini møguligt at umsita Flexlýsingar inni á vevlysingar.foÍ hesum sambandi verða størri dagføringar gjørdar í tað digitala infrakervið. Hesar dagføringar koma at hava við sær nakað av forstýringum í Vevlýsinginum komandi dagarnar (vika 42), ímeðan høvuðsdagføringarnar verða framdar.Hvat er flexlýsingar?Flexlýsing er mynd á...
14. Mar 2014
Nýggj undirsíða lat í dag upp á Portal.fo og hon ber heiti Gastronomi.Gastronomi-síðan er karmur um bloggur, mattíðindi, persónar, uppskriftir og tiltøk.Tað eru Mortan í Hamrabyrgi og Portal.fo sum ísamstarvi gera heimasíðuna og tað er Mortan sum hevur ábyrgdina av tilfarinum.Gastronomi ynskir at stimbra...
06. Mar 2014
Í dag lat nýggj undirsíða upp á Portalinum. Nýggja undirsíðan hevur fingið navnið kaffi.portal.fo og hevur longu nú alskyns videobrot frá øllum heiminum, og vit hava valt at rópa hana Kaffisteðgurin.Ætlanin við síðuni er, at fólk kunnu stytta sær løtur við at síggja stuttlig og...
24. Feb 2014
Portal.fo hevur seinastu tíðina gjørt royndir við at senda sjónvarp og nú er tíðin komin, at hetta kemur í fasta legu. Navnið skal hóska til eina sjónvarpsrás til allar føroyingar, við tilfari ið røkkur víða og breitt: tíðindi, ítróttur, samrøður, kjak, fólksligt tilfar, reportasjur...
04. Des 2013
Tíðliga í morgun byrjaði tann stóra tekniska umleggingin av Portal.fo.Umleggingin er ein beinleiðis avleiðing av, at KT-fyritøkan Knassar í summar keyptu Portal.fo frá Føroya Tele. Og tað sum hendir nú er í roynd og veru, at Knassar yvirtaka tekniska partin av www.portal.fo.Tekniska umleggingin...


text:
Jens Hákun Leo
20.12.2016 - 09:45
Tíðindi > Uttanlands - Kríggj
Tað er nú komið fram, at maðurin, sum í gjár skjeyt og drap russiska sendiharran í Turkalandi, Andrej Karlov, og sum sjálvur varð skotin og dripin á staðnum av turkiskum hermonnum, var 22 ára gamal og æt Mevlut Mert Aydintas.
Mevlut Mert Aydintas var, eftir øllum at døma, partur av ólætisløgregluni í Ankara (riot police, red), og hevði hann, sambært fleiri altjóða keldum, harímillum The Independent, sloppið sær inn í listasavnið í Ankara, har ið russiski sendiharrin var staddur, við at vísa eitt løgreglusamleikaprógv og við at føra fram, at hann var løgreglumaður, sum skuldi halda eftirlit við trygdini hjá russiska sendiharranum.
Tað var inni í hesum listasavninum, at Mevlut Mert Aydintas skjeyt 62 ára gamla Andrej Karlov átta ferðirnar frá stuttari fjarstøðu. Eftir hetta kunngjørdi hann, at...
- Gloymið ikki Aleppo, gloymið ikki Sýria. So leingi Aleppo ikki er trygt, kunnu tit ikki kenna tykkum trygg. Øll, sum eru innblandað í hesum, kunnu vænta sær at rinda ein høgan prís...Vit eru tey, sum lovaðu Muhammed og tí heilaga krígnum (jihad, red) trúfesti.
Mevlut Mert Aydintas stendur her til vinstru aftanfyri russiska sendiharran. Mynd: Daily Mail
Mevlut Mert Aydintas arbeiddi hjá turkisku løgregluni. Mynd: Daily Mail


text:
Tað hevur verið áhugavert at sæð stóra munin á framferðini hjá námsfrøðingunum undir hesum verkfallinum í mun til verkfallið í 2012.
Í 2012 skipaðu pedagogarnir fyri umfatandi tiltøkum uttanfyri Fíggjarmálaráðið og uttanfyri Løgtingið.
Við róparum, bukarum, blikkum, karamelldósum og sangi var rópt eftir táverandi fíggjarmálaráðharra.
Løgtingið var nærum kringsett og tað sama gjørdi seg galdandi á Fíggjarmálaráðnum.
Vit minnast øll myndina av støðuni, tá Snorri Fjallsbak ikki slapp til arbeiðis fyri pedagogum, men royndi at skumpa seg fram.
Undir hesum verkfallinum tykist alt vera øðrvísi.
Eingin rópan eftir Kristinu Háfoss, sum hevur høvuðsábyrgdina av verkfallinum.
Ongin blokkada av Fíggjarmálaráðnum og eingin herseting av Løgtinginum.
Nei, málið fyri tiltøkunum tykist vera Annika Olsen, borgarstjóri í Tórshavn.
Øll vita vit, at Annika Olsen ikki er samráðingarleiðari og ongan myndugleika hevur at gera nakra semju.
Hvør er í grundini orsøkin til, at so stórur munur verður gjørdur hesaferð.
Eru pedagogarnir vorðnir meira fólkaligir?
Hava teir broytt taktikk?
Er teirra fíggindi ikki samgongan nú?
Um tú veitst okkurt, sum VP ikki veit - skriva so til vp@vp.fo


text:
Rafflesiablómur
Rafflesiablóman (frøðiheiti: Rafflesia arnoldii) - ein metur í tvørmál og størsta blóma í heminum - letur seg upp mitt um náttina og livir bara átta dagar. Hon rýkur ræðuliga illa, sum rotið rað, og verður tí eyknevnd raðblóma. Rafflesiablóman er ein kjøtátari og etur skordýr. Rafflesiablóman hevur hvørki greinar ella leyv. Hon er sníkur og tekur alt føðsluevni, henni tørvar, úr vertsplantuni. Rafflesiablóman veksur djúpt inni í regnskógunum í Suðuramerika. Tann ovurstóra rafflesiablóman er skíkjaraplanta. Hon sýgur eisini føðslu úr ávísum trøum. Blóman er 1 m. í tvørmál. Ringur roykur gongur at henni, hon verður tí eisini nevnd "stinkandi kempan".
Rafflesiablóman er kallað upp eftir Stamford Raffles, ið var bretskur landshøvdingur í økinum í 19. øld.


text:
Valtrarfiskur (bendlafiskaættin)
Lamprogrammus shcherbachevi.
Cohen & Rohr, 1993
Stødd: Valtrarfiskur verður upp ímóti 200 cm langur.
Dýpi: Hann er niður á umleið 1000 metra dýpi.
Litur: Tað er óvist, hvussu hann er littur livandi, men sjávaður úr trolinum er liturin gráur/gráhvítur.
Teinar: R 130-140; G 104-117.
Lýsing: Valtrarfiskur er langur og klænur fiskur. Um bulin er hann tvær ferðir so høgur, sum hann er breiður, og aftari er hann enn smalri. Hann hevur ikki búkfjaðrar. Uggafjaðrar eru, tó longdin er ókend. Hann hevur eina langa ryggfjøður, eina langa gotfjøður. 71-74 ryggjargeislar. Høvdið er um 12% av heildarlongdini, og tað er lægri, enn tað er langt, og smalri, enn tað er høgt. Frá kjaftinum upp á nakkan eru einar 8 kullur niður í skallan, og ímillum stinga ryggir seg upp í ymsum skapi. Kjafturin er miðalstórur, bogadregin og kemur aftur um eyguni. Hann hevur heilt smáar tenn í tøttum tanngarði, aðrar tenn eru ikki, smalar granar og fýra nasagluggar, ið eru frammarlaga beint yvir yvirkjaftinum, tveir hvørjumegin. Afturkanturin á kápuni er beinur og bleytur. Fremra kápubeinið er mitt á kápuni, hevur 5-7 flatar vøkstir afturúr. Hann hevur smá eygu, onga finnu ella aðrar vøkstir úr høvdinum. Ein strika við umleið 35 kullum er ovarlaga eftir síðuni. Tær størstu kullurnar eru um 2-3 cm langar, 1 cm breiðar og 0,7 cm djúpar. Ein meira vanlig strika er mitt eftir síðuni.
Eyðkenni: Vøkstirnir á kápuboganum. Strikan.
Týdningur: Hann hevur ikki vinnuligan týdning.
ís: Trølli
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Bendlafiskar Ophidiiformes
Í hesum hópinum eru 5 ættir, 100 slektir og 385 sløg.
Undir Føroyum eru skrásettar 3 ættir, 4 slektir og 4 sløg:
Ryggfjaðrarnar eru langar. Summi sløg eru long og kløn, meðan onnur eru heldur stutt, høg og smøl.
Hesir fiskarnir liva á djúpum vatni, niður á umleið 8400 metra dýpi (í Puerto Rico-dýpinum).


text:
Bilimport og Suðuroyar Sparkikassi hava gjørt samstarvsavtalu, sum tryggjar kundunum hjá Bilimport skjóta avgreiðslu, tá ið spurt verður eftir fíggingarmøguleikum hjá Suðuroyar Sparikassa.
Suðuroyar Sparikassi veitur fígging fyri ein sera góðan prís, við rentum úr einans 4,5% og útgjaldi á einans 25%. Avdráttartíðin liggur ímillum 5 og 7 ár.
Fyri at fáa bilfígging, má kundin uppfylla hesar treytir:
Umframt hetta, má kundin biðja um Skatta- og ognaruppgerð frá TAKS. Eisini verður kundin biðin um, at upplýsa fastar útreiðslur.
Útrokningarnar eru vegleiðandi.


text:
Steinar Patursson
09.07.2015 - 15:19
Tíðindi > Uttanlands > Annað
Gjøgnum seinastu árini eru fleiri og fleiri kvinnur komnar fram við søgum, um at heimskendi undirhaldarin Bill Cosby neyðtók tær.
Tað, ið gongur aftur í øllum søgunum, er, at Cosby hevur antin givið kvinnunum doyvandi heiligvág ella drukkið tær fullar og síðani havt samlegu við teimum, uttan at tær hava verið við fult vit.
Cosby sjálvur hevur áhaldandi avnoktað søgurnar, og løgfrøðingarnir hjá honum hava heldur ágangandi lagt kvinnurnar undir at vera óálýtandi og lygnarar.
Men í farnu viku fekk tíðindastovan AP hendur á skjølum frá einari rættarsak í 2005, har tað er greitt, at Cosby viðgekk at hava fingið til vega heilivágin Quaalude, við tí í teinkju at hava samlegu við einari kvinnu.
Tað málið varð avgjørt við einari avtalu uttanfyri rættarsalin, men kvinnan hevur biðið um at fáa skjølini handað kortini.
Og nú hevur løgreglan í Los Angeles boða ABC news frá, at eftir nýggju avdúkingarnar fer hon at kanna øll málini.
Hóast nógv teirra eru fyrnað, so sigur løgreglan í Los Angeles, at hon fer at kanna tey kortini. Tað fer ikki at bera til at rættarsøkja Cosby fyri neyðtøku, men eftirsum at løgfrøðingar hansara hava verið so ágandi, so vóna nakrar av kvinnunum at fáa rættarsøkt hann fyri ærumeiðing ístaðin.
Fyrrverandi modellin Janice Dickinson er ein teirra, ið rættarsøkja Cosby fyri ærumeiðing, og við bretska blaðið the Guardian sigur løgfrøðingurin hjá henni, Lisa Bloom, at nýggju skjølini frá AP eru ein stór hjálp í tí málinum.


text:
Kappingin millum Magnus Jákupsson og danska Andreas Schiellerup bleiv akkurát so spennandi sum væntað, tá ið teir nú fyri løtu síðani svumu finalu í 50 metra ryggsvimjing, á donsku meistarastevnuni á stuttgeil. Báðir svumu bestu tíð 24.21 sekund, sum merkir at báðir blivu danskir meistarar í greinini, og at báðir nú standa fyri at eiga danska metið í 50 metra ryggsvimjing. Tað var annars Andreas sum átti danska metið, á 24.35 frá EM í Szczecin í 2011. Sí úrslitalistan her.
(Andreas og Schiellerup aftaná 50 rygg. Jákup Jacobsen eigur myndina)
Jákup Jacobsen tók eisini finaluna upp á video:


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
Bátapláss
Apríl 24 , 2013Er nakað bátapláss tøkt í hylinum ?
nesvik
Apríl 19 , 2013nær og hvar kann man melda seg til leguna, sum verður í nesvík í summar? helt tað skuldi koma á heimasíðuna, men havi onki sæð.
Flaggdagin
Apríl 19 , 2013Er skrivstovan stongd flaggdagin?
Flaggdagurin er fullur frídagur hjá starvsfólkunum á Kommunuskrivstovuni.
Apríl søga
Apríl 09 , 2013Haldi at tað er sera syrgiligt at samstarv ímillum kvívík og vestmanna skal verða ein apríl søga.
Annars ein fín søga sum fekk blóðtrýsti eitt sindur upp hjá fleiri.
Ovara brúgvin um Fossá
Apríl 03 , 2013Um onkur snávar á, á veg um brúnna, so kann viðkomandi lættliga detta niður ímillum vegin og hegnið, sum er til mestsum onga nyttu, hvørki fyri gangandi ella koyrandi. Ikki minst í hesu myrku tíðini. So góðu tit, gangi ein túr har og so vóni eg, at okkurt verður gjørt sum skjótast, áðrenn skaðin hendir.
Hegn og rekkverk eru fyribils umvæld.
Viðlíkahald av neystum
Apríl 03 , 2013Eg siti og njóti utsýni yvir okkara vøkru bygd,tíverri í so friðaligt fyri tíðina, men tað sum sker mær í eyga eru tey ikki viðlíkahildnu neystini runt sjóarmálan. Rokni ikki við at tað er við vilja at tey síggja soleiðis út, men bert líkasæla av eigarunum.
Spurningur: Ber tað til at Kommunan sendir eina áheitan/krav til eigarnar av neystunum at halda tey við líka.
Mín meining er ikki at øll skullu hava samað lit, ella síggja líka út.
Vinarliga
Siggert Nielsen
Vestmanna Kommuna hevur ikki heimild til at krevja av neystaeigarum, at teir skulu viðlíkahalda neyst síni, men kommunan kann í hesum svari til spurning tygara heita á neystaeigarar um at viðlíkahalda neystini.
Sambært grein 3 í kunngerð nr. 53 frá 3. mai 1994 um umhvørvisreglur kann “bý- ella bygdarráðið geva eigara ella grundeigara boð um, at toftir og leivdir yvirhøvur av bygningum, og ikki liðugt bygd hús, sum standa at detta niður ella hava staðið hálvgjørd í nógv ár, skulu takast niður minst
Vatn
Apríl 03 , 2013Hví er altíð luft í vatninum uppi í Vestri tá "brandvenjing" hevur verið?
Vit hava enn ikki funnið útav, hví so er, men kanna framhaldandi hvaðan trupulleikin stavar.
Greinar
Apríl 03 , 2013Greinar skulu nú koyrast á byngjuplássið. Vil tað siga at vit nú eisini skulu gjalda fyri at koyra greinar burtur ?
Nei, tað skal ikki gjaldast fyri at koyra greinar á bingjuplássið.
Greinarnar skulu latast inn har, tí greinakvørnin er á bingjuplássinum.
Flis kann keypast fyri 25 kr. sekkin. Gjaldast skal frammanundan á Kommunuskrivstovuni.
Ferðsla
Apríl 03 , 2013Talan er um ovara veg.
Tá man kemur frá Julian Olsen og koyrur inn í bygdina, har koyra bilar ov metaliga skjótt, hevði tað verði møguleiki at gørt 1-2 bums har, tað er nøkur sum snakka um hetta, tað hevði verði eitt hugskot at gjørt eitt bums uttan fyri hjá Jaspur Olsen, har koyra bilar skjótt, tað hevði glett meg at frætta um hettar, og gjørt eitt hjá finnboga Joensen.
Gjørt eitt hegn.
Í dag koyrdi eg forbí hjá Poul Erik Johannesen og har lá bilur niðanfyri vegin, tað kom av tí at ein bilur koma frá Julian Olsen og viðkomandi bakkaði oman eftir og niður í bøin uttan fyri hjá P.E.J. Tað var nógv stríð at fáa bilin upp aftur.........
Heislan
Ein ein sera trúðfastur vestmenningur
Tekniska Nevnd viðgjørdi á fundi 22. januar 2013 fyrispurning um verforðingar á Ovara Vegi. Nevndin samtykti tá at svara aftur, at nevndin kannar ymsar møguleikar, men at vegforðingarnar neyvan verða gjørdar í ár.
Tað hevur ikki verið uppá tal at sett upp hegn fram við hesum parti av Ovara Vegi, sum tygum nevna, men uppskotið verður lagt fyri teknisku nevnd til viðgerðar.
Svimjing
Apríl 02 , 2013Er nøkur ætlan um at hava svimjing fyri almenninginum aftur? Familjusvimjing hugsi eg serliga um.
Takk fyri spurningin.
So leingi eingin lívbjargari er at taka sær av svimjingini, ber tíanverri ikki til at skipa fyri almennari svimjing.
Hús
Apríl 02 , 2013Hey! Vita tit at siga mær hvør umsitur eini hús sum Haruskjótings felagið eigur uppi í haganum í Vestamann?
Takk fyri spurningin.
Tú kanst seta teg í samband við Tummas Christophersen, tlf. 214 362, við fyrispurningum um Harusetrið.
Bátastevnbátastevnu.an.
Apríl 02 , 2013Er tað 1. apríl.
Skal man veruliga nú gjalda 250 kr. um man ætlar sær oman á kajina at keypa sær ein bita at eta ella vitja onkran vin/kenning sum er komin til bygdina í sínum stuttleikabáti at halda bátastevnu.
Hatta kunnu tit ikki vera at tykkum komin.
Ónøgdur vestmenningur.
Takk fyri viðmerkingina.
Hetta er svar upp á spurningin frá bátastevnufyrireikarunum:
Hvussu hongur Bátastevnan saman!
Fyri at tryggja framhald av Bátastevnuni, er neyðugt við nýhugsan, og tá ið inntøkurnar hava verið víkjandi seinnu árini, er eitt sámuligt gjald ásett fyri gestirnar.
Avgjørt er at áleggja gjald fyri at koma inn á bátastevnuøkið, har øll tiltøkini eru við í atgongumerkinum. Hetta hevur skapt kjak, har víst verður á tað óhepna við hesum.
Afturfyri atgongugjaldið verður skipað fyri fleiri tiltøkum enn nakrantíð áður. Higartil eru hesi tiltøk á skránni: Langteinakappróður, barna- og ungdómstiltak við Bu-Bu og Kularótum, konsert við Evy Tausen og Martin Joensen, Bassatiltak, suppa í tjaldinum, tónleikur á kei-økinum og stórdansur í tjaldinum við Kim Hansen Band og Countrybólkinum. Onnur tiltøk verða kunngjørd seinni.
Við Bátastevnukvøðu
Bátastevnufyrireikararnir
Bátahylurin
Apríl 02 , 2013Las greinina um bátahylin. Eitt, sum eg ikki skilti heilt, var hatta við meir inntøkuni. Vil tað siga at ein, sum t.d. hevur haft bát sín liggjandi har í 4 ár, skal gjalda 25.000kr í byrjunargjaldi?
Skilji væl at bátaeigarnir ilskast, her er talan um nógvan pening. Og serliga um verandi pláss eisini verða kravd eftir byrjunargjaldi. Er talan annars um eitt gjald, sum man fær endurgoldi, um man letur plássið aftur?
Kann tó ikki lata verða at gleðast um tað næsta, sum bleiv nevnt í greinini. Vestmanna- og Kvívíkar kommuna fara at samstarva. Vónandi fara vit at síggja meira til hetta samstarv, sum eg eri vísur í kann bera nogv gott við sær.
Takk fyri viðmerkingina.
Vónandi kann hetta svar grundgeva hví, Kommunan hevur tikið ein tílíka støðu:
Dagurin var 1. apríl J
Bátagjald
Apríl 02 , 2013Er tað veruliga so galið at tað nýggja bygdaráði gerð umstøðurnar NÓGV verrið enn tað longu er at hava bát har inni????
Tann uttasta landgongdin liggur hálv útav brúnnið, ongar ruskspannir, eingin kajfúti er har og hampar uppá nakað sum helst, uttan man klagar ella okkurt tílíkt.....
Eg eri ein av teimum, sum hevur bát har enn. Hann kostar uml 35.000kr. So hattar er at skera allar um ein kamb hjá Paula at siga; um man hevur rá at hava bát, kann man eisini gjalda 25.000kr her og nú!!!!
VÁNALIGT!!!!
TRIVNAÐUR, var orið hjá Paula, men men. Hettar er bert ein møguleiki at skaffa sær meira pening frá borgarunum.
Hevði tað verið eitt hugnaligt og gott umhvørvið har inni, kanska tað hevði kunna forsvarað seg.
Fær man peningin aftur tá (um) man letur plássið frá sær aftur?
Ella er hettar bert at reyvrenna okkum?
Vestmenningur.
Takk fyri viðmerkingina.
Vónandi kann hetta svar grundgeva hví, Kommunan hevur tikið ein tílíka støðu:
Dagurin var 1. apríl :-)
Vit vóna ikki, at tú tekur okkum tað illa upp.
Til tey, sum ikki hava fingið ársins 1. apríl søgu við, verður hon endurgivin her:
"Aftaná nógva brimið, sum var 4. februar í ár, varð Vestmanna Kommuna kritiserað fyri at taka 25.000 kr. í byrjunargjaldi, um ein avbygdabátaeigari ynskir at hava bátin liggjandi í bátahylinum í Vestmanna. Bátaeigarar búsitandi í Vestmanna Kommunu rinda onki byrjunargjald.
Nú hevur Innlendismálaráðið vent sær til Vestmanna Kommunu við kravi um, at allir bátaeigarar skulu rinda sama gjald, tí øll skulu vera líka fyri lógini.
Hetta hevur givið Vestmanna Kommunu tveir møguleikar: antin at ongin skal rinda byrjunargjaldið ella at allir bátaeigarar skulu rinda byrjunargjald. Pauli T. Petersen, borgarstjóri, var ørkymlaður, tá ið kravboðini komu, men hinvegin hevur útspælið frá Innlendismálaráðnum givið Vestmanna Kommunu møguleika fyri meirinntøku til sperdu fíggjarætlanina hjá kommununi.
Tískil samtykti Vestmanna Bygdarráð á bygdarráðsfundinum 20. mars, at øll sum nú leiga pláss í bátahylinum, skuldu rinda byrjunargjaldið á 25.000. Talan er um 70 bátapláss, og fer hetta at geva Vestmanna Kommunu eina meirinntøku í ár á uml. 1.750.000 kr.
Bátaeigarar ilskast sum vera man um avgerðina, og hótta við at flyta bátarnar til bátahylar í øðrum kommunum. Hesum ber borgarstjórin ikki ótta fyri: "Hevur tú ráð at hava bát, hevur tú eisini ráð at rinda fyri bátaplássið", sigur hann í stuttari viðmerking, og leggur avtrat, at vestmenningar fáa nakað afturfyri. Vestmanna Kommuna og Kvívíkar Kommuna hava nemmiliga gørt avtau um at fara at gera bátahylin á Válinum lidnan til gleði fyri báðar kommunurnar.
Byrjunargjaldið fær gildið frá í dag, 1. apríl."
Kamping økið
Apríl 02 , 2013Hevði verði sera glað/glaður um vit høvdu kunnu fingið eitt web-camera inn á kamping økið, tað eru nokk nógv sum høvdu haft gott av at sæð kamping økið inni á fjørð, og um ein eigur kampingvogn á økinum hevði kunnu sæð hann, um tað er nógvur vindur o.s.fr, hetta høvdu nokk flest fólk í bygdini verði glað fyri.
Hevði hetta verði ein møguleiki hjá VK?
Heilsan
Ein kampari
Takk fyri uppskotið.
Vit kanna møguleikan.
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Myndir í dagliga degnum, Jan - Okt 2015 :o)
2015 Okt:
Fríggjakvøld 30 okt 2015, Jóan Pauli, Jórun, Maria og Klæmint á vitjan til eitt
hugnakvøld :o)
Hesi 3 duga at hugnað sær saman :o)
Fitt vinfólk vit eiga :o)
Sær hugnaligt út :o)
Vit eldast øll hehe
Jóan Pauli biður Bobby "give me five" men Bobby golvar
bara :o)
So er klokkan mega nógv og fólk eru á veg heim. TAKK FYRI EITT SERA HUGNALIGT
KVØLD :O)
_______________________________________________________________________________________________________________________________________
2015 OKT:
3 okt eru Jóhan Martin, Elisabeth, Hendrik, Jón Klein og Mai-Britt á vitjan :o)
Laila í holt við at gera Tabas
Tabas hmmmm
So hugnaligt kvøld saman við góðum fólkum :o)
Ein mynd tikin tíðliga á morgni og ja havi tikið hana sjálvur og ikki Laila
:o)
Jóhan Martin hevur keypt skip :o) haldi eg fari at søkja sum messudrongur :o)
Anja og Debora eru komnar við Atlantic at vitja í eina viku
Debora hevur sæð okkum og kemur rennandi :o)
Åhh hon er barasta so fitt her hon kemur rennandi
Omman og mammubeiggin eru so glað
Gudmundur hevur keypt pakkað til Deboru
Debora elskar at sita her og hyggja hvat omma ger
Bobby hevur vænt seg við Deboru nú, so nær slapp hon ikki fyrstu tíðina :o)
Adrian og Kristian Eli eru komin at vitja :o)
Debora er ikki so væl fyri so abbin hevur verði og keypt okkurt leskiligt :o)
Gudmundur er til venjing
Regn og Ælabogin á Gundadali. Ælaboðin rakar so beint á Bank Nordik bygningin
:o)
Hjemmehygg
Maria og Klæmint eru komin at vitja Deboru og Gudmundur
Vit hava bjóða Adrianu, Kristian Eli, Høgna, Hendrik og Paulu til náttara :o)
Hendrik langabbi og Debora :o)
2 abba og ommubørn á veg :o)
Fittar eru tær báðar :o)
So eru Anja og Debora á veg til Aalborg aftur
2015 Aug:
20 august 2015 Gudmundur 13 ár í dag :o)
Uha her koma teir og yvirtaka okkara heim .............
men teir eru fittir álíkavæl :o)
Heldigt at fótbóltsvøllurin bara er 100 metrar frá okkara húsum......
2015
Adriana og Kristian Eli á vitjan :o)
2015 05:
18 mai :o) onkur hevur føðingardag í dag
Mega lækkur lagkaka :o)
Og sjálvandi er veðri framúr gott í dag so døgurðin bleiv nýttur úti :o)
Vit eru beint komin úr Spania og Klæmint og Jórun er komin at heilsa okkum
vælkomin, og so beint á Ólavsøku, oman at syngja:o)
Ásbjørn komin at vitja eitt vikuskifti :o)
Onkur skal taka myndir, tá havin skal ornast :o)
Biltúr til Sørvágs, her er Country Festivalur
Gudmundur og Bergur í Miðvági, til fótbóltsdyst
Adriana var við vestur :o)
Tá vit koyrdu suður aftur var grind í Miðvági :o)
Næstsu myndirnar >>>>>>>>


text:
Jógvan Hugo Gardar
16.04.2015 - 13:57
Tíðindi > Samfelag & Politikkur > Landspolitikkur
Um Føroyar velja at gerast sjálvstøðugur limur í NATO, er árligi kostnaðurin neyvan omanfyri tvær milliónir krónur, helst vil hann liggja um eina millión, og ikki 480 milliónir krónur sum løgtingslimurin Helgi Abrahamsen hevur nevnt.
Í samband við orðaskiftið í løgtinginum mánadagin, um uttanríkispolitisku framløguna hjá løgmanni, segði Helgi Abrahamsen at sjálvstøðugur føroyskur limaskapur í NATO kemur at kosta eina knappa hálva milliard um árið í limagjaldi. Hansara útgangsstøði var at limaskapurin kostar trý prosent av bruttotjóðarúrtøkuni (BTÚ).
Vit hava eftirkannað tølini, og tað vísir seg at ein føroyskur limaskapur ikki kemur at kosta nærnámind so nógv. Alt eftir hvørja avtalu føroyingar høvdu fingið, um ein slíkan limaskap, so vildi árligi kostnaðurin helst verið millum eina og tvær milliónir krónur, um vit leggja 2015-fíggjarætlanina til grund.
Her svarar Helgi Abrahamsen uppá hvussu hann kom fram til hetta talið
Roknistykki fyri NATO-limaskapin er í tveimum. Annað er tað sum limalondini gjalda til NATO árliga, og hin parturin er tann semjan sum tey 28 NATO-londini hava um hvussu nógv sum skal brúkast av BTÚ til verjuendamál. Og her er veruliga talan um tvær sera ymiskar upphæddir.
480 milliónir gerast til eina millión
Vit hava hugt eftir hvat íslendski limaskapurin kostar, og hvat ein møguligur svenskur limaskapur vildi kosta. Keldur í NATO sum vit hava tosa við, siga at helst er rættast at samanbera við Ísland.
Fyri 2015 skal Ísland, sambært yvirliti frá NATO, rinda 0,043 prosent av samlaðu fíggjarætlanini hjá NATO. Við eini fíggjarætlan sum fyri 2015 liggur millum 15 og 16 milliardir danskar krónur, so rindar Ísland millum seks og sjey milliónir krónur.
Fólkatalið í Føroyum er umleið 6,5 ferðir minni enn í Íslandi. Tað vil siga at ein føroyskur limaskapur við hesum vildi komið at kosta umleið eina millión krónur.
480 milliónir gerast til tvær milliónir
Limaskapur í altjóða felagsskapum er altíð ein spurningur um samráðingar um treytir, og úrslitið av einum árligum gjaldi til raksturin av felagsskapinum vil vera við í samráðingunum.
Í Svøríki hava tey havt eitt orðaskifti um møguligan NATO-limaskap, og har sigur Mike Winnerstig, granskari hjá Totalførsvarets forskningsinstitut, í samrøðu við Sveriges Radio, at ein svenskur NATO-limaskapur vil kosta umleið 500 milliónir svenskar krónur, tað svarar til umleið 400 milliónir danskar krónur.
Tað vil siga at um tølini hjá Helga Abrahamsen skuldu passa, so vildi Føroyar rinda knappar 100 milliónir meir enn sviar.
Men soleiðis verður limagjaldi ikki rokna út. Tað búgva umleið 200 ferðir so nógv fólk í Svøríki sum í Føroyum. Við hesum sum grundarlag so eiga føroyingar rinda 200 ferðir minni enn Svøríki. Tað vil siga umleið tvær milliónir krónur, og ikki 480 milliónir.
Tvey prosent og ikki trý prosent
NATO-limaskapurin setir nøkur krøv til limalondini, umframt at gjalda eitt limagjald. NATO-londini hava bundið seg til at brúka tvey prosent av fíggjarlógini til verjuendamál. Hetta er tó ikki nakað sum er eitt krav sum londini fylgja uttan víðari, men tey hava tað sum mál. Semjan um tvey prosent er frá 2006.
Til dømis vísir ein kanning frá 2014, at av teimum 28 NATO-londunum, so eru tað bara fýra sum brúka tvey prosent av BTÚ til verjuendamál.
Millum tey londini sum eru langt frá málinum, er Danmark, sum hevur ein politiska semju í Fólkatinginum, ið sigur at 1,2 prosent av BTÚ skal brúkast til verjuendamál til og við 2017. Danmark hevur heldur ikki verið nærhendis tveimum prosentum í nýggjari tíð - og tá tosa vit eisini um árini frá 1996 og fram til í dag. Til dømis brúkti Danmark í 1998 1,6 prosent av BTÚ til verjuendamál. Frá 1996 til í dag hevur Danmark árliga brúkt millum 1,7 og 1,2 prosent av BTÚ til verjuendamál. Tølini hava verið støðugt lækkandi, og hava síðani 2007 verið 1,2 prosent, og tað verður tað eisini næstu árini. Verandi verjuavtala í Fólkatinginum er galdandi til 2017.
Tvey prosent av BTÚ er eitt langtíðarmál
Norski verjumálaráðharrin, Ine Marie Eriksen Søreide, vísir millum annað á í eini samrøðu 4. apríl í ár, at málið um at brúka tvey prosent av BTÚ er eitt langtíðarmál, og norska stjórnin hevur hetta á síni ætlan fyri komandi tíggju árini. Hon vísir eisini á at innanfyri hesi tvey prosentini, so liggja íløgur og viðlikahald.
- Málið um at náa tvey prosent av BTÚ í einum tíggjuára skeiði, tað liggur fast, sigur Eriksen Søreide. Í dag brúkar Noreg umleið 1,5 prosent av BTÚ til verjuendamál. Hetta er 0,5 prosent lægri enn fyri tíggju árum síðani.
Bjargingartænstan telur við
Portalurin hevur spurt norska verjumálaráðið um hvat sum liggur í hesum talinum, 1,5 prosent av BTÚ. Talskvinnan hjá norska verjumálaráðnum, Marita Isaksen Wangberg, sigur at umframt tað vit vanliga leggja í verjumál, so er eisini vaktar- og bjargingartænastan hjá Noregi við í hesum talinum. Tað merkir at tey skipini sum til dømis hava fiskiveiðueftirliti í norskum sjógvi, eisini eru við í hesum yvirlitinum, tá Noreg roknar út. Hetta er eisini hátturin sum øll NATO-londini brúka.
Í yvirlitinum hjá norska verjumálaráðnum sæst at til dømis bjargingartyrlur og tyrlur sum løgreglan brúkar í sínum arbeiði, eisini telja við.
Í føroyskum høpi vil fíggjarætlanin hjá teimum stovnunum sum hava ábyrgd av vaktar- og bjargingartænastu telja við. Eisini til dømis útreiðslur til at hava bjargingartyrluna klára á flogvøllinum er við her.
Upprunagrein løgd út 16.04.2015 klokkan 13.30


text:
Góð tretivu ár við Kristin í Geil
Mánakvøldið 8. apríl kl. 19:30 verður fyrilestur á Háskúlanum. Fróðskaparsetrið og Háskúlin skipa fyri
Ein lýsing av Kristin í Geil og Tingakrossi 1901 til 1935, eitt tíðarskeið, ið hevði stórar broytingar við sær í føroyskum samfelagsviðurskiftum, men tíðarskeiðið má eisini síggjast í mun til tey rák, ið eru á Europeiska meginlandinum, norðurlondum og Danmark samstundis.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
- Tíðindi, mentan og ítróttur
Marita og H71 bastu VíF
Tak niður
Kvinnuliðini hjá VíF og H71 høvdu bæði fult stigatal áðrenn toppdystin sunnukvøldið.
Stóri spurningurin undan dystinum var, um ungu hoyvíkskvinnurnar megna at geva vestmenningum kapping í ár.
Og tann spurningurin var so sanniliga svaraður í høllini í Vestmanna sunnudagin.
Marita Mortensen gekk á odda
Ein stjørna varð fødd í høllini í Vestmanna sunnukvøldið.
Hon eitur Marita Mortensen, og gekk á odda, tá hoyvíksgenturnar gjørdu tað ógjørliga og vunnu á greipuvinnarunum VíF - enntá á útivølli.
Ein onnur stjørna varð skadd í Vestmanna. Hon eitur Durita Jojic og noyddist av vøllinum síðst í fyrra hálvleiki.
Skaðin kann koma vestmenningum dátt við í ár. Serliga nú, tá tað vísir seg, at í øllum førum H71 ætla at bjóða av í ár.
Sí eisini


text:
Hvussu søki eg um sjóvinnubræv?
Vit mæla til, at tú søkir á online skipan okkara. Har sært tú greitt, hvørji krøv eru til títt sjóvinnubræv, og hvat tú skalt senda við. Viðgerðartíðin er eisini munandi styttri, um tú søkir online.
Tú kanst eisini útfylla oyðublað og senda kravdu skjølini saman við umsóknini. Á oyðublaðnum stendur, hvørji skjøl skulu sendast við umsóknini. Gev gætur, at umsóknin verður ikki viðgjørd, fyrr enn øll skjøl eru móttikin.
Oyðublað: Umsókn GMDSS sjóvinnubræv
Hvørjar treytir eru til at fáa sjóvinnubræv?
Sjófólk, ið skulu hava sjóvinnubræv sum radiopassari GMDSS (ROC) ella (GOC), skulu lúka hesar treytir:
Prógv sum radiopassari: Tá ið søkt verður um fyrsta sjóvinnubræv til GMDSS (GOC) ella (ROC) skal viðkomandi hava fingið ávikavist alment prógv ella avmarkað prógv sum radiopassari frá Fjarskifiseftirlitinum.
Galdandi heilsuprógv til sjófólk: Umsøkjarar skulu hava galdandi heilsuprógv til sjófólk, ið vísir at viðkomandi bæði er skikkaður til skips- og kagtænastu.
Siglingartíð: Er talan um endurnýggjan, er krav um, at viðkomandi hevur hildið førleikarnar við líka við at sigla. Viðkomandi skal hava siglt í 1 ár innan síðstu 5 árini ella 3 mánaðir innan síðstu 6 mánaðirnar sum brúgvayvirmaður við havfarandi skipum við radioútgerð A2, A3 ella A4.


text:
Atlantic Airways og LÍV byggja nýtt hotell í Havn
- 23 Feb 2018
- - LÍV
Atlantic Airways og eftirlønarfelagið LÍV eru farin í gongd við nýggja hotellverkætlan í høvuðsstaðnum, sum skal vera við til at menna føroysku ferðavinnuna
Vantandi gistingarmøguleikar eru í løtuni ein fløskuhálsur fyri menning av bæði føroyskari flogferðslu og ferðavinnu. Tí eru Atlantic Airways og LÍV farin undir eina tilgongd at stovna fastognarfelag, ið skal byggja eitt nýtt hotell við umleið 130 kømrum við Staravegin í Havn. Ognarluturin hjá LÍV samtakinum verður 60 prosent og ognarluturin hjá Atlantic Airways 40 prosent. Hotellið verður eftir ætlan tikið í nýtslu fyrra hálvár 2020.
Atlantic Airways fer einsamalt at reka hotellið, ið fær navnið "Hotell Atlantic." Hotellið verður byggilistarliga lagað eftir umhvørvinum, og tað verður bygt sambært øllum nútíðar byggireglum og orkukrøvum. Nýggja hotellið hevur við sær nýggj arbeiðspláss, og talan verður um eitt snøgt og tíðarhóskandi hotell, sum kann uppstigast, so hvørt virksemið á hotellinum mennist. Kostnaðurin er mettur til 120 milliónir krónur.
- Vit brynja okkum til áhaldandi at menna føroysku ferðavinnuna, so hon framhaldandi verður burðardygg og eitt trygt bein hjá føroyska samfelagnum at standa á. Nýggja Airbus A320neo flogfarið, sum kemur í flotan í 2019, og nýggja hotellið í 2020 eru týðandi varðar á leiðini frameftir, sigur Jóhanna á Bergi, stjóri í Atlantic Airways.
Føroyska flogfelagið hevur áður gjørt íløgur í føroysku ferðavinnuna fyri at vera við til at menna vinnuna. Eitt nú eigur Atlantic Airways ein part í gistingarhúsinum Gjáargarði, umframt GreenGate Incoming og NAX, sum m.a. skipa fyri tiltøkum og upplivingum í føroysku náttúruni.
- LÍV samtakið er sostatt ein nýggjur samstarvspartur hjá okkum. Tað hóskar væl, at almenna flogfelagið, sum vit øll eiga, og fólksliga eftirlønarfelagið, sum ein stórur partur av føroyingum eisini eigur ígjøgnum P/F Fakfelag og Ognarfelagið LÍV, taka saman lógvatak fyri at menna føroysku ferðavinnuna, sigur Jóhanna á Bergi.
Jan Jakobsen, stjóri í LÍV, fegnast eisini um nýggja samstarvið millum LÍV og føroyska flogfelagið.
- Fyri okkum er talan um eina langskygda, íløgu í fastogn, sum ætlandi gagnar eigarum og kundum okkara. Vit hava møguleika at fáa eitt nøktandi langskygt avkast, samstundis sum vit eru við til at menna føroysku ferðavinnuna. Harvið hevur LÍV, ið hevur sín uppruna hjá fólkinum, átikið sær ein leiklut, sum umframt at skapa arbeiðspláss eisini kann gera mun í samfelagsbúskapinum, sigur Jan Jakobsen, stjóri í LÍV.
Atlantic Airways leggur stóran dent á at menna føroysku ferðavinnuna bæði innan- og uttanlands. Sheepview 360 og FaroeIslandsTranslate átøkini eru dømi um menningarátøk, sum føroyska flogfelagið hevur tikið lut í.
Útboðið av flogsetrum hevur ongantíð verið størri enn nú, og tað hækkar nakað aftrat, tá ið nýggja Airbus A320neo flogfarið, ið tekur 174 ferðafólk, kemur í flotan. Rutunetið er seinnu árini víðkað til at fevna um beinleiðis fráferðir úr Vágum til Keypmannahavnar, Billund, Aalborg, Bergen, Reykjavíkar, Edinburgh, Barcelona, Mallorca, Lissabon, Malta og Gran Canaria.
Vinaliga
Atlantic Airways og LÍV samtakið
Fyri okkum er talan um eina langskygda, íløgu í fastogn, sum ætlandi gagnar eigarum og kundum okkara. Vit hava møguleika at fáa eitt nøktandi langskygt avkast, samstundis sum vit eru við til at menna føroysku ferðavinnuna. Harvið hevur LÍV, ið hevur sín uppruna hjá fólkinum, átikið sær ein leiklut, sum umframt at skapa arbeiðspláss eisini kann gera mun í samfelagsbúskapinum, sigur Jan Jakobsen, stjóri í LÍV.


text:
Jólini nærkast í hvørjum og er tað nakað eg ikki fái nokk av á jólum, so er tað sjokuláta. Hendan brownie køkan er ein tann besta eg havi smakkað og tí valdi eg at umskapa hana til hesi vøkru jólatrøini.... Continue reading →
Yes yes yes! Aftur í ár havi eg funnið lekkrar gávur, sum fara at goyma seg handan fýra lúkurnar á adventskalendarinum! Eru tit spentar? Hvør elskar ikki gávur? Tá eg var lítil og yngri (okey og enn) so ynskti eg... Continue reading →
Tú kanst koma við mær til París! Alt tú skalt gera, er at fylgja SukurSøtt á instagram HER. Eg fari nemliga at leggja myndir og video út á “mystory” á profilinum hjá SukurSøtt, so tit eisini kunnu hava ein møguleika at... Continue reading →
Eg kann vera heilt erlig og fortelja at eg ongantíð havi verið fan av sjokulátakøku. Eg haldi tað má vera tí, at eg altíð havi bundið sjokulátakøkna við hesar vanligu brúnakøkurnar við glasuri. Og tað er eitt tað mest keðiliga eg... Continue reading →
Her kunnu tit síggja hvussu lætt tað er at gera hesi lekkru brownie jólatrøini. Eitt, tvey, trý so eru jólatrøini bakaði, pyntaði og klár at njóta. M&K Continue reading →
Heyy tit! Eitt deiligt vikuskifti er farið um bak og nú er aftur mánadagur. Mánadagar kunnu verða tungir og stravnir at koma ígjøgnum, í hvussu er hjá mær. Men tað er altíð gott at hava okkurt at gleða seg til... Continue reading →
Tað er vikuskifti og tað hongur í mínari verð saman við at man gott kann hugna sær eitt sindur eyka. Tá eg var yngri høvdu vit ikki fastan bommdag, men eitt var sikkurt, at fríggjakvøld tá fekk búkurin hvussu er... Continue reading →
Eitt nýtt HON blað er útkomið og verður borið út í húsini í dag, og SukurSøtt er sjálvandi við.. (Tað má verða eitt tekin at bloggurin er settur við síðunar av so nógvum lekkrum sjokulátakøkum) MUMS! Tað sum SukurSøtt bloggar... Continue reading →
Nokk av sukri og sjokulátu, so gongur tað nokk! Set ovnin á 170 stig Tilfar til eina køku við diametur á 20 cm 140 g sukur 1 egg 40 g smør 100 g mjøl 20 g kakaopulvur 1 tsk vaniljusukur 1... Continue reading →
KOLDSKÅL! MUMS Eg kundi etið koldskål, all day every day! Eg haldi at tað er sooo lekkurt og frískligt. Eg gleeeeði meg at koma upp um morgunin, um eg veit at vit eiga hetta í køliskápinum. Ihhh lekkurt! Tað er... Continue reading →


text:
Endurlýsing: Vágs kommuna søkir reingerðarfólk
Talan er um:
Starv í Eikilund áleið 15 tímar um vikuna frá 6. august 2018
Starvið eru tímalønt samsvarandi sáttmála millum Føroya Arbeiðarafelag og Føroya Arbeiðsgevarafelag.
Meira fæst at vita um størvini við at venda sær til býráðsskrivstovuna tlf. 663000 ella Petry 733008.
Umsóknin skal vera Vágs kommunu í hendi í seinasta lagi fríggjadagin 20. juli 2018 kl. 12.00.
Umsóknin skal sendast til:
VÁGS KOMMUNU
Vágsvegur 30
FO-900 VÁGUR
ella á vagur@vagur.fo


text:
2 lærarar í føstum starvi og 3 lærarar í tíðaravmarkaðum starvi
Hesi størvini eru fyri komandi skúlaár 2018/2019 vegna lækkað tímatal, serligan tørv og avlopstímar.
Eitt av hesum tíðaravmarkaðu størvum fær endaliga ásett tímatal 1. okt. 2018.
Skúlanum tørvar lærarar, ið m.a. kunnu átaka sær serundirvísing, alisfrøði og náttúra & tøkni.
Harafturat tørvar skúlanum lærarar, ið kunnu undirvísa dreingjum í ítrótti/svimjing.
Søkt verður eftir lærarum, sum
- duga væl at samstarva og samskifta
- vilja menna seg sjálvan og skúlan
- sýna næmingum og undirvísing sín eldhuga
- vilja fevna ymiskleikanum og styrkja felagsskapin
Førleikakrøv:
Læraraútbúgving og linjulestur ella samsvarandi førleika.
Lønar- og setanartreytir:
Lærarastørvini verða sett sum sáttmálasett størv, uttan so at tann, sum settur verður er tænastumannasettur lærari frammanundan.
Lærarastørvini eru lønt í lønarflokki 18.1 – 29.2 sambært avtalu millum Fíggjarmálaráðið og Føroya Lærarafelag.
Umsóknir:
Umsóknir við cv og avriti av prógvum og møguligum ummælum skulu vera skúlastjóranum í hendi í seinasta lagi mánadagin 4. juni 2018 kl. 12.00
Nærri kunning um størvini fæst við at ringja ella senda teldupost til
John Henrik Holm, skúlastjóra, á tlf 239330 ; teldupostur: john.henrik.holm@skulin.fo
Anitu Nysted, varaskúlastjóra á tlf. 723090 ; telduspostur: anita.nysted@skulin.fo


text:
Heri Simonsen 01.06.2018 (20:50)
Óbroytt nevnd í flogbóltssambandinum
Ein av gestunum í sendingini SportBoxin á Rás2 seinnapartin var Magnus Tausen, endurvaldur formaður í Flogbóltssambandi Føroya.
Magnus Tausen greiddi frá aðalfundinum sum var í farnu viku, har hann og Christian Nagata vóru endurvaldir.
Nevndin sær soleiðis út:
Formaður: Magnus Tausen
Næstformaður: Niclas Joensen
Skrivari: Rúna Hentze
Peningarøkil: Niclas Joensen
Nevndarlimur: Christian Nagata
Nevndarlimur: Jónley Poulsen
TRÝST á PÍLIN undir MYNDINI, og hoyr prátið sum var við Magnus Tausen.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Gjaldskrá
Galdandi frá 1. januar 2018.
GJALDSKRÁIN VIÐ OG UTTAN MVG ER HENDAN FYRI HVØRJA ELINNLEGGING
Fast gjald, sum eigarin hevur ábyrgd av, verður goldið fyri innleggingar, ið ikki verða nýttar, men enn ikki eru uppsagdar.
Tá ið streymveitingin er slitin vegna brek á innleggingini, og málarin ikki verður niðurtikin, verður fasta gjaldið bert kravt fyri tíðina, innleggingin er íbundin hjá SEV.
ÍDNAÐUR, LANDBÚNAÐUR, FISKIVINNA V.M.
Serstøk gjaldsskrá er galdandi fyri ídnaðarvirkir, fiskaaling, landbúnað, fiskivinnu og ávísar edv-tænastur. Gjaldskráin við og uttan MVG fyri nevndu vinnur er hendan fyri hvørja elinnlegging.
Neyvari upplýsingar um, hvørjar vinnugreinar koma undir hesa gjaldskrá, fáast við at venda sær til eina av skrivstovum elfelagsins.
HÁSPENNINGSMÁTING
Fyri tær innleggingar, har SEV eftir umstøðunum avger at máta streymin á háspenningsstøði, t.d. 10 ella 20 kV, verða omanfyri nevndu kWt-prísir lækkaðir við 1,5%. Við háspennings-máting verður fasta gjaldið ásett á sama hátt, sum fyri innleggingar sambært omanfyri tilskilaðu ásetingum, men verður eitt fast gjald ásett fyri hvørt mátistað og ikki hvørja elinnlegging, sum er íbundin aftan á mátistaðið.
YMISK ÓMAKSGJØLD V.M.
Verða gjøld ikki goldin rættstundis sambært rokning/giroinngjaldskorti, verða fyri hvørjar byrjaðar 100 kr. av rokningsupphæddini lagdar kr. 1,00 aftrat rokningini hvønn byrjaðan mánað, til falna skuldin er goldin. Harafturat skulu gjaldast kr. 15,00 fyri hvørja áminning.
Tá ið neyðugt er at taka stig til at slíta streymveitingina vegna eftirstøðu, skulu gjaldast
kr. 200,00 í ómaksgjaldi.
Fyri íbinding aftan á slíting vegna eftirstøðu skulu gjaldast kr. 200,00 í ómaksgjaldi. Um íbundið verður uttanfyri vanliga arbeiðstíð eftir áheitan frá eigara/brúkara, verður ómaksgjaldið kr. 300,00.
Málarin kann verða kannaður, tá ið biðið verður um tað.
Um málarin er í lagi, verða kr. 500,00 kravdar í ómaksgjaldi.
FLYTING
Tá ið flutt verður, skal málarin lesast av, og SEV skal hava fráboðan um avlesturin.
Tann, sum flytur, hevur skyldu at gjalda, til málarin er avlisin.
FYRIBILS STREYMVEITING
Tá ið fyribils streymveiting verður veitt til byggipláss, stuttleikaøki o.a., eru hesir prísir galdandi:
Fast gjald: Eftir vanligu gjaldskránni.
Elorkugjald: 20% afturat prísinum eftir vanligu gjaldskránni.
Trygd: Kann verða kravd.
Allar útreiðslur í sambandi við fyribils streymveiting, so sum styrking av neti ella víðkan, verða goldnar frammanundan eftir rokning.
VANLIG ÍBINDING
Innleggingin verður íbundin, tá ið liðugtfrásøgn er komin frá góðkendum elinnleggjara, og møgulig brek eru rættað.
Kundin skal gera teymin millum veitingarstaðið og elinnleggingina. Um teymurin verður longri enn 50 m, letur SEV ískoyti til kaðal og veit. Ískoytið verður givið fyri tað talið av metrum, sum teymurin er longri enn 50 m, tó í mesta lagi fyri 200 m. Gjaldið verður ásett av SEV og verður goldið kundanum, tá ið hann vendir sær til SEV við avriti av rokningini frá elinnleggjara. Innleggingar við ongum málara fáa ikki ískoyti.
Nærri upplýsingar um stødd á ískoyti fáast við at venda sær til SEV.
Tá ið kundin skiftir luftteym út til kaðalteym við sama tvørmáti, letur SEV ískoyti til kaðalkostnaðin.
ÍBINDINGARGJALDIÐ
- Áðrenn bundið verður í elnetið hjá SEV, skal íbindingargjald gjaldast sambært gjaldskránni.
- Verður innlegging broytt soleiðis, at teymasikring má gerast størri, skal íbindingargjald latast, sum svarar til munin millum sikringarnar. SEV setir nýggju sikringina í, tá ið goldið er.
- Um minni teymasikring verður sett í til eina verandi elinnlegging, verður einki íbindingargjald goldið aftur.
- Íbindingargjaldið er knýtt at teyminum til eitt ávíst matr. nr., og teymurin kann flytast innan fyri hetta matr. nr., um so er, at hetta ikki verður til útreiðslur fyri SEV. Í serligum førum, tá ið talan er um náttúrliga samanhoyrandi ognir, kann við góðkenning nevndarinnar í hvørjum føri sær gerast frávik frá ásetingini um tilknýti til eitt ávíst matr. nr.
Um kundin vil hava íbinding aðrastaðni í elveitingina hjá SEV, skal nýtt íbindingargjald gjaldast sambært galdandi gjaldskrá.
GJALDSKRÁ FYRI ÍBINDINGARGJALD
Um víðkan av einstøkum avsíðis liggjandi innleggingum viðførir, at SEV má útbyggja netið, má umsøkjarin bera kostnaðin av hesum.
Omanfyri nevndu íbindingargjøld eru galdandi fyri 400 V spenning jbr. eisini § 8 í streymveitingartreytunum. Fyri veitingar við hægri spenningi verður A-talið umroknað lutfalsliga samsvarandi tí A-talið, viðkomandi veiting skuldi havt við 400 V spenningi.
TILTØKUGJALD (EFFEKTGJALD)
Elinnleggingar, sum fáa elmegi frá egnari framleiðslu (ella frá øðrum enn SEV), kunnu fáa loyvi at brúka elveitingina hjá SEV sum trygd móti at gjalda eitt árligt gjald uppá 1.100,- kr. fyri hvørt KW í installeraðum framleiðslumátti (ávikavist nýtslumátti) hjá viðkomandi elinn-legging, tó í mesta lagi svarandi til teymasikringina mótvegis elnetinum hjá SEV.
MVG
Afturat frammanfyri nevdu gjaldskráum, ómaksgjøldum, íbindingargjøldum v.m. verður kravt MVG.
Soleiðis samtykt av nevndini hjá SEV at galda frá 1. januar 2018.
ELFELAGIÐ SEV


text:
Nær byrjaði tú við flogbólti?
Eg byrjaði at spæla flogbólt á fyrsta sinni tá eg var 5 ára gomul. Tá búði eg í Norðskála, so mamma ella babba koyrdu meg og mítt systkinabarn til Tórshavn 1 ferð um vikuna. Men havi tó havt eini 2 ár í millum har eg ikki havi spælt flogbólt.
Hví valdi tú flogbóltin?
Frá eg var 5 ár til uml. 11 ár royndi eg ymiskar ítróttargreinar, hondbólt, fótbólt, fimleik og svimjing. Men eftir eg var við familju míni á Rhodes til oyggjaleikir í 2007 gjørdist eg heilt bitin av flogbóltinum, og eftir tað valdi eg flogbóltin fram um.
Hvørjum liðum hevur tú spælt við?
Eg havi spælt við Fleyr og 1 ár við Ikast KFUM.
Hvat fyri positión dámar tær best at spæla á vøllinum?
Tey seinastu 2 árini havi eg spælt so at siga allar positiónir. Í ár havi eg fingið ábyrgdina at verða hevarið og eg vil siga at tí positiónina dámar mær sera væl. So dámar mær best at verða hevarið. :)
Hvør er títt flogbólts idol?
Mítt flogbólts idol er mammubeiggi mín Hjalmar Joensen.
Hvat er títt besta flogóltsminni?
Eg havi havt fleiri góð flogbóltsminni. M.a tá eg var í Fraklandi við eftirskúlanum og spældi VM fyri skúlar. Vit gjørdust nr. 16 út av 32 liðum, og tað var tað besta úrslitið Danmark nakrantíð hevði fingið, og tað eri eg sera stolt at verða ein partur av.
Eisini høvdu vit ein sera góðan túr til Onglands herfyri við U17 landsliðnum, har vit vunnu á Onglandi.
Hvat er títt ringasta flogbóltminni?
Mítt ringasta flogbóltsminni var tá vit í G16 taptu steypafinaluna í móti Ternuni fyrr í ár, tað var ein sera keðiligur dagur.
Hvat eru tínir bestu eginleikar á vøllinum?
Eg haldi míni bestu eginleikar eru at eg tími sera væl at venja og at blíva betur. Eg eri heldur ikki bangin fyri at taka nýggjar avbjóðingar og eg geri alt fyri mítt lið :)
Hevur tú nøkur góð ráð til onnur, sum vilja spæla flogbólt?
Tað er bara at loypa út í tað og “Hard work beats talent”.
Álopspæl ella verjuspæl?
Heilt sikkurt álopspæl!
Hvar sært tú teg um 10 ár?
Um 10 ár spæli eg 100% enn flogbólt.
Hvør skal svara næstuferð?
Eg velja at koyra tað víðari til venjarin/hevarin hjá monnunum Romica Øster.


text:
ÍSF í samstarvi um ABC fyri sálarliga heilsu
Dan Klein --- 13.09.2018 - 08:15
Tú kanst styrkja tína sálarligu heilsu. Fólkaheilsuráðið stendur fyri ABC fyri sálarligu heilsu, ið er ein verkætlan, sum er grundað á gransking. Endamálið við verkætlanini er at gera fólk varug við, at tað ber til at styrkja sálarligu heilsina hjá sær sjálvum og øðrum.
ABC er upprunaliga ein verkætlan úr Avstralia. ABC stendur fyri Act-Belong-Commit. Á føroyskum verða heitini Ver Virkin, Ver Saman og Ver Hugbundin nýtt.
ÍSF er ein av mongu samstarvsfelagunum og í farnu viku var fundur millum ÍSF og Fólkaheilsuráðið um endamálið við verkætlanini.


text:
Dopingeftirlitið í Føroyum var munandi hert í fjør.
Føroysk eftirlitsfólk kunnu nú sjálvstøðugt fara út og taka dopingroyndir av íðkarum, sum eru limir í Ítróttarsambandi Føroya.
Nógvir føroyingar hava sína dagligu gongd í mongu venjingarmiðstøðunum, ið eru kring landið.
Hesar eru ikki limir í ÍSF, og tí hevur ikki borið til hjá eftirlitisfólkunum at gjørt royndir har.
Men nú fær Tvørmegi, sum fyrsta venjingarmiðstøð í Føroyum, limaskap í Anti Doping Danmark, og letur tí upp fyri møguleikanum, at ófráboðaðar kanningar verða gjørdar.
- Hetta er eitt stórt frambrot fyri føroyska ítróttarheimin, sigur Jarvin Feilberg Hansen, dopingeftirlitsfólk hjá ÍSF.
Nú fer ÍSF at bjóða øllum hinum venjingarmiðstøðunum til kunningarfund.
Vónin er, at allar gera avtalu við Anti Doping Danmark, leggur Jarvin Feilberg Hansen aftrat.


text:
Orð: Thomas Kingo
Lag: Henrik Rung, A.P. Berggren
Týtt: Victor Danielsen
1. Sum á morgni sólin bjarta
upp í eystri rísa man,
so at nátt og myrkrið svarta
ikki longur valda kann,
so úr grøv við sigur steig
Jesus upp; tí deyðin ei
Lívsins Harra binda kundi;
deyðans mátt hann oyða mundi.
2. Takk og lov, at tú vanst sigur,
stóri Himmalkongur, takk,
takk, at tú í grøv fórt niður,
takk, at deyðans hola sprakk!
Fíggindan har feldi tú;
armir trælir finna nú
lív og frælsi, hvíld og gleði,
myrkrið víkur fyri degi.
3. Her fann frið mítt arma hjarta,
her mín sjúka sál fekk troyst,
her svann burtur náttin svarta,
her varð deyðans leinkja loyst.
Grøv og deyða Jesus vann,
eg skal liva eins og hann;
her er alt, ið mær man tørva,
her má hvør ein skuggi hvørva.
4. Nú kann hvør ein fangi loysast,
Satans máttur brotin er;
nú kann hvør ein fallin reisast,
tá ið hann til Jesus fer.
Tú, sum stríddi, men ei vann,
tú, sum søkti, men ei fann,
tú skalt lív og frælsi finna,
Jesus vann, og tú skalt vinna!


text:
Bygdalagið undir Skorðum er í útjaðaranum av Tvøroyrar kommunu. Privatu vatnfeløgini valdu fyri gott 30 árum síðani at binda seg í kommunalu vatnveitingina á havnarlagnum við leiðing omanfyri kirkjuna framvið bøgarðinum út til nýggja veg til Coma Pack. Soleiðis fekk býlingurin reinsað vatn frá vatnverkinum á Rananum í Trongisvági. Økta nýtslan á havnarlagnum gjørdi tó veitingina óstøðuga. Í 2013 samtykti Tvøroyrar Býráð at seta upp eitt reinsiverk í Støðlunum at taka sær av hesi veiting. Vatnleiðingirnar í býlinginum vóru partvís millum 40 og 60 ára gamlar, og varð tí byrjað í 2016 at endurnýggjað eldra partin. Hetta arbeiðið er nú liðugt í februar.
Nógvir lekar eyðkendu nýtsluna, sum viðhvørt kundi svara til eina meðalstóra føroyska bygd. Eftir endurnýggjanina er nýtslan minkað niður í millum ein triðing og ein fjórðing. Eisini eru sannførindi fyri at eingin gomul veiting er knýtt at núverndi neti.
Tekniska deild hjá Tvøroyrar kommunu hevur staðið fyri arbeiðnum, og saman við dugnaligum starvsfólkið hevur tað eydnast at vísa á at sparingar í vatnnýtsluni vegna lekar eru sparingar í krónum, umframt at vatngóðskan er betur tá lekar ikki gera veitingarskipanina ótrygga.
Á myndunum síggjast Mogens Petersen, ið hevur verið ein týðandi partur av verkætlanini, umframt stabbamynd av náttarnýtsluni undir Skorðum.
Kelda tvk.fo


text:
Tað skuldi taka sína tíð, áðrenn kvinnurnar veruliga fóru at gera vart við seg í frælsum ítrótti. Fyrstu oyggjaleikirnir á Isle of Man í 1985 og á Guernsey í 1987 vóru uttan føroyskar kvinnur. Til leikirnar í Føroyum vóru fleiri kvinnur við, og tað eydnaðist enntá Magnu Thomassen at vinna bronsu í klingrukasti. Síðani var ein kvinna við í 1991, og so skuldu ganga heili átta ár, áðrenn vit aftur fingu kvinnur á liðið. Og enntá tríggjar. Tað vóru rennararnir Sunniva Bjarnastein og Rigmor N. Arge og kúluvarparin Ingibjørg Poulsen.
Liðið í 1999: Aftast f.v.: Guttorm Sørensen, Sunniva Bjarnastein, Ingibjørg Poulsen, Rigmor N. Arge og Sølvi R. Hansen. Fremst f.v.: Freddie Poulsen, Ási Mikkelsen, Heri Ziska, Heini Hátún og Niels Jákup Jakobsen, leiðari.
Og tær vóru ikki bara komnar at hugna sær. Tí tá alt var gjørt upp, høvdu tær íalt vunnið trý silvur- og tvey bronsumerki! Og hetta var fyri tað mesta vunnið í beinhørðum kappingum. Á 5.000 m endaði Sunniva á bronsuplássinum við 19.01,1 min – neyvt somu tíð sum silvurvinnarin, men dømd at vera aftanfyri. Og bert tvey sekund aftari kom fjórða kvinnan á mál! Aftur á 10.000 m gjørdist spennandi. Grønlendski vinnarin endaði við 40.27,77 min neyvt eitt sekund frammanfyri Sunnivu, sum fekk 40.28,77 min. Her kom Rigmor á sætta pláss við 41.29,09.
Ein topptrimmað Rigmor klar til dyst. Manglar bara eitt B framman fyri nummarið
Tað sá spennandi út innan ½ maraton. Rigmor var kend fyri at renna við næstan somu ferð, um hon rann 10 km ella ½ maraton, og við góða forminum hjá Sunnivu, vóru heiðursmerkjavónirnar fyri liðið eisini góðar. Eisini hendan kappingin endaði við heiðursmerkjum – enntá tveimum. Rigmor rann seg til eitt trygt silvurmerki við 1.29.09 t., meðan Sunniva við 1.32.50 og einum fimtaplássi, var við til at tryggja liðinum silvurmerki aftanfyri Jersey, sum átti bæði fyrsta og triðja rennaran á mál.
Rigmor og Sunniva til silvurheiðursmerkjahandan eftir liðkappingina í ½ maraton
Triðja føroyska kvinnan, sum fekk oyggjaleikadebut í 1999, var kúluvarparin Ingibjørg Poulsen. Og vóru kappingarnar hjá Sunnivu javnar, so var kappingin hjá Ingibjørg uppaftur javnari. Tí bæði nr. trý, fýra og fimm endaðu við úrslitinum 10,50 metrar. So varð farið at hyggja eftir, hvør átti næst longsta kastið, og her var Ingibjørg stinnast við 10,44 m, og so var hennara fyrsta oyl-kapping endað við einum heiðursmerki.
Ingibjørg Poulsen vann bronsu í síni fyrstu oyl-kapping. Hon eigur føroysku metini í kúluvarp (10,92 m) og klingrukast (30,05 m)
Menninir vildu tó ikki standa aftanfyri kvinnurnar, og enn sum áður var tað Heri Ziska, sum var garantur fyri heiðursmerkjum. Í klingrukasti vann hann ein lemjandi sigur! Hann hevði ikki bara besta kastið í kappingini, men eisini tað næstbesta, triðbesta, fjórðbesta, fimtbesta og tað sjeyndbesta!! Betur kann tað illa gerast. Kappingin í sleggjukasti var sera hørð, og tað kravdi nýtt føroyskt met at vinna bronsu! Seinasta kastið hjá Hera í kappingini – 48,92 m – er enn í dag føroyskt met.
Hóast 3’arin er sponsor, roynir Heri at smoyggja eitt gullmerki um hálsin. Tað eydnaðist til fulnar!
Seinasta heiðursmerkið á Gotlandi kom í longdarlopi. Tað var Ási Mikkelsen, sum skuldi royna at verja sítt gullmerki frá Jersey 1997. Og hetta var ikki so langt frá at eydnast, var tað ikki fyri einum sterkum Rodos-manni. Men við 6,96 metrum bleiv talan um eitt trygt silvurmerki.
Annars stóðu vit okkum rættiliga væl í 100 m kappingini hetta árið. Ási Mikkelsen (11,52) og Heini Hátún (11,56) komu báðir í semifinaluna, eftir at hava kappast við 27 spurtarar innleiðandi. Teir endaðu í hvør sínari semifinalu. Heini rann fyrst 11,51 og bleiv nr. 4. Síðan rann Ási 11,46. Hann bleiv eisini nr. 4, men hansara tíð var kortini akkurát nóg góð, til at hann kom við í finaluna. Her rann hann aftur 11,46 og endaði á sætta plássi.
Sjálvandi skuldi alt stemma til fulnar. Til tað endamálið var sjálvur Ólavur Hátún innkallaður!
“Og leiðaron er við…….ja øll kenna Sjákup……


text:
Lýsing
Námsfrøðilig stuðulsstørv lýst leys at søkja frá 1. August 2018:
Søkt verður eftir tveimum námsfrøðiligum stuðlum í føst størv. Lønarbrotið er 0,58, ið svarar til 1034 árstímar fyri hvørt starvið.
Søkt verður eftir námsfrøðiligum stuðlum, sum
- sýna jaligan hugburð mótvegis næmingum og starvsfeløgum, eru fyrikomandi, duga at samstarva og vilja vera við at menna skúlan.
- skipa skúlagongdina við atliti at fortreytum hjá einstaka næminginum.
- veita persónligan og praktiskan stuðul, sum kann hjálpa næminginum í gerandisdegnum í sambandi við skúlagongdina.
Okkum tørvar námsfrøðiligar stuðlar, ið kunnu arbeiða við næmingum við ymiskum serligum tørvum. Arbeiðið fevnir um stuðul til næmingar í øllum aldursbólkum. Arbeitt verður í flokkum, smærri bólkum og ein til ein.
Førleikakrøv
Útbúgving sum námsfrøðingur.
Royndir innan serøkið er ein fyrimunur.
Lønar- og setanartreytir
Starvið verður lønt sambært avtalu millum Føroya Pedagogfelag og Fíggjarmálaráðið í lønarflokki 11-20, og frá 1. oktober 2018 í lønarflokki 11-21.
Umsóknir við CV, avritum av prógvum og møguligum ummælum skulu vera skúlastjóranum í hendi í seinasta lagi týsdagin 19. juni kl 15.00. Nærri kunning um størvini fæst við at ringja til Ólav Thomsen, skúlastjóra, á tel. 743082. Eisini ber til at senda teldupost til fug@skulin.fo
Fuglafjarðar skúli hevur næsta skúlaár uml. 260 næmingar í 1 .- 10. flokki.
Á skúlanum starvast 25 lærarar, 1 skrivstovufólk, 1 húsavørður og 2 námsfrøðiligir stuðlar.


text:
Meginreglur fyri telefonnýtslu á Skúlatrøð
Endamál:
At telefonir ikki órógva undirvísingina
At telefonir ikki gera, at næmingarnir gerast kropsliga óvirknir í fríkorterunum
At næmingarnir eru meira saman sosialt í fríkorterunum
At áseta, í hvønn mun telefonin kann verða eitt amboð í undirvísingini
At tálma happing á netinum
Hesar reglur eru galdandi viðvíkjandi telefonnýtslu:
1.-7. flokkur:
Um næmingur hevur telefon við í skúla, skal hon verða beind burtur og ikki órógva í tíma og fríkorteri
Um næmingur skal nýta telefonina, skal hetta fyrst avtalast við starvsfólk skúlans


text:
Dysturin millum NSÍ og KÍ í morgin kl. 15 er fyrsti EFFO-deildar dysturin á nýggja graslíkisvøllinum við Løkin.
Í hesum sambandi bjóða NSÍ og Runavíkar Kommuna ókeypis kaffi og kaku frá kl. 14. Eisini ynskir NSÍ, at so nógvir sum gjørligt av ungu leikurum felagsins møta og spæla á vøllinum fyrstu løtuna eftir kl. 14.
Magnus Rasmussen, borgarstjóri, fer at siga nøkur orð, og síðani verður vøllurin latin NSÍ.
Fyrsta almenna skotið á vøllinum fer fyrrverandi formaður felagsins, Jákup Mortensen, at taka. Hann fer at skjóta brotsspark móti NSÍ- og landsliðshetjuni Jens Martin Knudsen.
NSÍ og Runavíkar Kommuna vóna, at nógv fólk møtir til hátíðarløtuna og spennandi EFFO-deildardystin á nýggja graslíkisvøllinum.


text:
Nýggj www.eik.fo25-10-2011
Heimasíða og netbanki hjá Eik í nýggjum hami. Eik Banki hevur fingið nýggja heimasíðu, og somuleiðis er Netbankin nú tøkur í nýggjum sniði. Størsta broytingin er tó hend við sjálvari heimasíðuni, sum afturat nýggjum sniði, hevur fingið nýggjan bygnað.
Eik innfríar aftur eina milliard fyri tíð19-10-2011
Eik Banki Føroya hevur nú innfríað enn eitt milliarda lánsbrævalán fyri tíð, og samlaða lánibyrðan, sum í oktober 2010 var 6 mia. kr. er nú komin niður á 1 mia. kr.
Team Klaksvík og Eik undirskrivað stuðulssáttmála 5. árið á rað19-10-2011
Team Klaksvík varð stovnað tann 12. September 2006, fyri at geva monnum og dreingjum møguleika at leika hondbólt í Klaksvík
Eik hækkar rentuna á útlánum17-10-2011
Eik hækkar nú útlánsrentuna. Hækkingin stendst av øktum fíggjarkostnaðum og útreiðslum av herdum krøvum frá myndugleikum
Tap av partabrøvum í gamla Eik Banka staðfest07-10-2011
TAKS boðar frá, at hallið av partabrøvum í P/F EB frá 30. september 2010 nú er endaliga staðfest. Hetta merkir, at komandi vár, tá TAKS sendir sjálvuppgávuna fyri 2011 út, kunnu tey, sum hava staðfest tap av partabrøvunum í gamla Eik Banka, taka tapið við í uppgerðina av kapitalvinningsinntøkuni í 2011


text:
'Fólksins Jørð'
15. september 2018
Nú tá tosa verður um ferðavinnuna og um at ''ferðast í haganum'', haldi eg at onkur má tala at.
6. juli 2018 svarar Høgni Hoydal einum '§ 52a fyrispurning frá Kristionnu Winther Poulsen,
løgtingskvinnu. Hon spurdi millum annað:
''5. Um so er, hvør hevur ella eigur at hava heimild til at áseta eitt slíkt gjald, og eru hesar
heimildir nóg greiðar?
6. Hvat metir landsstýrismaðurin, at inntøkurnar av einum slíkum gjaldi eiga at verða
brúktar til?''
Landsstýrismaðurin svaraði hesum spurningunum soleiðis:
'' Til nr. 5.
Landið eigur at hava greiða heimild at seta reglur fyri, um og hvørji gjøld kunnu takast fyri
at ferðast í føroysku náttúruni – og tað er hesa heimild, sum landsstýrið vil leggja fyri
Løgtingið um at útvega sær sum skjótast.
Landsstýrið fer í hesum sambandi sjálvsagt at samskifta við kommunurnar í Føroyum um
spurningar hesum viðvíkjandi.
Til nr. 6.
Landsstýrismaðurin metir, at inntøkur frá møguligum gjaldi, fyri at ferðast í føroysku
náttúruni í sambandi við økta ferðavinnu, í fyrsta lagi eiga at brúkast til at rinda útreiðslur
til vernd og trygd hjá náttúru, fólki, djórum og plantum og skipað viðurskifti á ymsu
plássunum.''
Tað undrar meg, at tey ikki eisini kalla hetta fyri eina ''nýskipan'' ella er tað kanska nokk við einum
misfostri av eini fiskivinnu?
Tað ið tað dragar seg um, og sum eg øtist á er, at tað verur tikið sum eina sjálvfylgju, at land og kommunur eiga allan rættin til Jørðina í Føroyum, tað sæst týðuligt í svari til spurning fimm og seks.
Bøndur og seyðamenn vera koyrd til viks so land og kommunur kunnu finna uppá okkurt sum gevur
teimum sjálvum pengar í kassan.
Fyri tað fyrsta so loysir tað seg absolutt ikki fíggjarliga at eiga seyð í Føroyum, og fyri tað næsta so ætlar samgongan at taka henda nýggja inntøkumøguleikan hjá bøndrum og stinga í egna lumma,
tað tekur lívið av einum vinnuligum seyðahaldi í Føroyum.
Um tað heldur fram sum nú, fara seyðahaldini og mentanin at doyggja út, bara so løgtingsfólk vita tað. Tað eru fá ung fólk sum síggja eina framtíð í tí, og helmingurin av fjallfólkinum eru gamlir menn.
Broyting má koma í.
Eg kann byrja við at bøndur aldrin høvdu skula góðtikið ein kekk frá kommununi, fyri at vetrarfriða bøin. Eftirkomararnir fáa ongan ágóðan av kekkinum fyri mist vetrarbit.
Tað skuldi verið soleiðis umskipað, at bøndur og seyðamenn fingu eitt ávíst gjald útgoldið árliga fyri støddina á bønum innan bøgarðarnar. Tað skal sjálvandi vera bóndin sum skal geva loyvi út til ferðafólk at ferðast í haganum, har er tað upplagt hjá bøndrum og hagastýri, at gera samstarv við tær ferðaskrivstovur kring landið um at fáa prosentgjald av hvørjum túri sum fer gjøgnum hagan.
Viðvíkjandi at føroyingar ferðast í hagunum, tað kundi mann tikið sum eina sjálvfylgju at teir sluppu, men sum nú er, eru summir føroyingar so illa kunnaðir um seyðahald at tað er ivasamt.
Mann kann byrja við at flestu føroyingar vita slett ikki av at teir ikki skulu ganga í bønum áðrenn tað verur sligið, og so eru tað fólk sum fara út í hagan mitt í harutíðini, sum er slett ikki í ordan og sum ikki skuldi veri loyvt.
Undir lembingartíð fara fólk í hagan við hundi, so ræðsla kemur á ærinnar.
Tað er nógv sum mann kundi ramsa upp men ”lad gaa”.
Annars so eru tað føroyingar sum javnan ganga í haganum, og teir duga væl at fara um seg og eru væl skøddir, og tað skulu teir eisini hava rós fyri.
Eg haldi tað, at eitt Landsfelag fyri seyðahald í Føroyum skuldi verið sett á stovn, har bøndur og hagastýri vóru innlimaði. So fekk mann skipað seg betur og saman kundu teir funnið eina loysn, sum teir tóku undir við.
So kundu teir eisini betur vart seg ímóti tílíkum ágangi frá landsstýrinum.
H. Marius E. Høgnesen
''Fyrispurningur og svar kunnu lesast her: http://logting.fo/casewrittenquestion/listDoc.gebs?sessionYear=2017&menuChanged=55&caseWrittenQuestion.id=806
RN
Back


text:
Kristina Háfoss, landsstýriskvinna í fíggjarmálum, og CEF-samgongan sum heild fekk av grovfíluni, tá Pedagogfelagið hósdagin skipaði fyri mótmælistiltaki á Vaglinum í Havn.
Harundir varð samgongan og landsstýriskvinna ákærd fyri ikki at halda givin vallyfti.
Men so nógv, sum sitandi samgonga fekk av grovfíluni hósdagin, er helst ikki av leið at føra fram, at ágangurin ímóti undanfarnu samgongu í sambandi við pedagogverkfallið í januar-februar 2012 var nakað væl størri - í øllum førum um hugt verður eftir, hvat hendi "úti á gøtuni".
Jørgen Niclasen hevði tá júst tikið við sum landsstýrismaður í fíggjarmálum eftir eitt minni gott løgtingsval fyri hansara egna viðkomandi, og eitt tað fyrsta, BADH-samgongan gjørdi, var at umleggja skattastigan.
Flatskatturin var - milt sagt - ikki væl umtóktur ímillum mótstøðufólkini hjá táverandi samgongu, og BADH-samgongan forvoldi mikla øsing ímillum nógv við m.a. at vilja forskatta pensjónirnar og tiðna blokkin.
BA-flokkarnir høvdu fingið eitt sera gott løgtingsval á heysti í 2011, men so skjótt BADH-samgongan tók við og kunngjørdi, hvørjar politiskar ætlanir hon hevði, skapti hetta eitt stórt uppstandilsi ímillum nógv fólk í landinum.
Og eftir at Javnaðarflokkurin hevði havt landsstýrismannin í fíggjarmálum frá 2008-11 - Jóannes Eidesgaard og Aksel V. Johannesen - og hevði havt løgmanssessin í fýra ár áðrenn tað, og Jørgen Niclasen bert hevði verið landsstýrismaður í fíggjarmálum í 2-3 mánaðir, tá verkfallið hjá pedagogunum brast á síðst í januar 2012, var BADH-samgongan - og kanska einamest teir framstandandi persónarnir í henni - helst eitt lætt offur fyri andstøðufólk og teir agiterandi pedagogarnar - eisini havandi í huga, at tíðirnar í 2012 vóru væl verri, enn tær eru nú.
Um tú veitst okkurt, sum VP ikki veit - skriva so til vp@vp.fo


text:
Ingi Samuelsen
16.04.2015 - 08:09
Í dag er stórur dagur í Danmark. Margreta drotning fyllir 75 ár.
Drotningin varð vakt við morgunsangi uttan fyri Fredensborg slotti í morgun, og hóast hon hevði nógvar gestir til fínan føðingardagsdøgurða í gjárkvøldið, sá hon als ikki nývaknað út, tá hon kom út í vindeyga fyri at lurta eftir songinum og heilsa upp á fólkini, sum vórðu møtt upp.
Seinni í dag fer drotningin aftur til Keypmannahavnar at lata seg heiðra. Men tað verður uttan mann sín, Hendrik prins. Hann er lagstur við krími, og kann ikki vera við til at hátíðarhalda føðingardagin hjá konuni.
Á middegi fer hon út á svalan á Amalienborg og síðan fer hon túr gjøgnum býin í hestavagni. Í kvøld verður føðingardagsdøgurði á Fredensborg slotti.
Føðingardagur Margretu drotning kann fylgjast á Danmarks Radio, sum sendir í allan dag


text:
Samstarvsmøguleikar
Endamálið við Norðurlandahúsinum er at fáa norðurlendska mentan til Føroyar og at fáa føroyska mentan til onnur norðurlond umframt at stuðla føroyskari mentan.
Fleiri av av okkara stóru tiltøkum eru sonevnd samstarvstiltøk, sum verða fyriskipað saman við øðrum feløgum ella privatpersónum. Nevnast kunnu t.d. Nýggjárskonsertin, Føroysku Tónlistavirðislønirnar (FMA), Bókadagar, Vetrarjazzur, Summartónar, Sangleikirnir hjá Rútmiska Kórinum í Hoydølum, Fimleikafagnaður, Lusiukonsertin, Tónleikarar áveg, Ung í Føroyum og eisini fleiri útgávukonsertir hava verið fyriskipaðar sum samstarvsverkætlanir.
Viðhvørt er tað Norðurlandahúsið sum er høvuðsfyriskipari eitt nú til "Land í eygsjón", Summarframsýningina, Barnafestivalin o.o.
Hølini verða ofta útleigað til ymisk tiltøk. Her kann verða talan um privat ella almenn tiltøk har Norðurlandahúsið veitir ávísar tænastur ímóti gjaldi fyri leigu og tænastur.
Norðurlandahúsið er ofta ein partur av einari størri verkætlan ella átaki t.d. Loftbrúnni, sum er skipað saman við Mentmálaráðnum, Tórshavnar Kommunu og Atlantic Airways. Loftbrúgvin hevur til endamáls at stuðla føroyskum listafólkum at koma út um landoddarnar.
Norðurlandahúsið er eisini partur av t.d. Bókadøgum saman við Rithøvundafelagnum og fleiri.
Øll eru vælkomin at seta seg í samband við Norðurlandahúsið við hugskotum um komandi samstarv.


text:
Eirikur Lindenskov 07.02.2017 (21:04)
So nógv tryggari eru nýggir bilar
Videobrotið omanfyri vísir munin á, hvussu tveir bilar fara í einum samanstoyti.
Annar bilurin er frá 1997 og hin frá 2017.
Sum tað týðuliga sæst, so fáa fólkini í eldra bilinum skaða í einum slíkum samanstoyti. Vit síggja, at eldri bilurin bara hevur airbag til bilførararn, og at hon ikki hjálpir honum stórvegis, tí hann slær høvdið í stólpan við forrútin.
Í hinum nýggjara bilinum eru nógvar airbags, bæði framman og á síðunum. Men størsti munrin er, at kabinan í nýggjara bilinum at kalla ikki fær skaða, meðan kabinan í eldra bilinum fer illa av samanstoytinum.
Tøknin mennist alla tíðina – og nýggju bilarnir eru munandi tryggjari enn teir gomlu.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Konsert í Vektarbúðini við Christinu Eriksen og Hera Olsen
06.06.2017
Nú hóskvøldið kl. 20.00 verður konsert í Vektarbúðini við Christinu Eriksen og Hera Olsen
Christina hevur við síni sermerktu rødd fleiri ferðir prógvað‚ at hon kann røra hjartastreingir. Heri er ein sera dugnaligur og royndur tónleikari, ið hevur spælt guitar og sungið nógv tey seinastu árini - bæði einsamallur, og saman við øðrum. Tey bæði hava spælt saman í umleið 2 ár, og spæla tey coverløg - bæði føroysk og útlendsk.
Atgongumerki á 50 kr. fáast við dyrnar, sum lata upp kl. 19.
Avmarkað atgongd.
Í steðginum verður drekkamuður til keyps í íbúðini.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Sverri Egholm
07.12.2017 - 22:31
Veðurstovurnar boða frá nakað av kava í kvøld og í nátt. Sambært norsku veðurstovuni YR fer at kava í pørtum av landinum til tíðliga í morginárini.
Nógvi vindurin heldur eisini fram. Í nátt verður 15 til 22 m/s av norði og útnyrðingi við hvirlum av í stormstyrki, upp til 30 m/s. Tað verður millum 1 stig og 3 kuldastig.
Í morgin verður vindurin minkandi, kavi, vátaslettingur og møguliga regn. Tó verður ikki lýggjari fyrr enn sunnudagin, so møguleiki er fyri, at kavin verður liggjandi í nakrar dagar.
Longu nú kavar í fleiri støðum kring landið, og nógvur vindur er eisini. Tí fýkur illa og koyrilíkindindi eru vánalig.
Landsverk boðar frá hálku og mælir frá allari óneyðugari koyring.
Fylg veðrinum her


text:
At menna eitt ítróttarfelag er ein týðandi liður at hava ein hóp av vælskikkaðum og -útbúnum venjarum.
Hevur tú sum venjari hug at førleikamenna teg, fáa eitt netverk tvørtur um ítróttagreinar og fáa íblástur til komandi kappingarár, so er eitt skeið hjá ÍSF nakað fyri teg.
Eitt Venjari 1-skeið eru sett á skrá í heyst tann: 3.-4. november
Venjari 1, skeiðsinnihald:
– Ítróttur fyri børn og ung.
– Ítróttur og venjing
– Ítróttaskaðar, nei takk
Byrjað verður leygardag kl. 09.00 til 20.30 og sunnudag verður hildið fram frá kl. 09.00 til 17.00. Skeiðið fer fram í ÍSF-húsinum í Havn.
Undirvísari: Heri Ziska.
Evni:
Ítróttanámsfrøði, ítróttaumhvørvi, menning hjá børnum, venjing, trygd og ábyrgd, etikkur og moralur. Hví venja? Og hvussu? Upphiting, anatomi og fysiologi, venjingarprinsippir, undirvísingarprinsippir. Skeiðið skiftir ímillum at vera teoretiskt og praktiskt.
Ongin próvtøka er, men kravt verður, at uppmøtingin er 100%. Eftir lokið skeið verður luttøkubræv útflýggjað.
Skeiðið er ein partur av venjaraútbúgvingini hjá DIF, Danska Ítróttasambandinum. Møguleiki er sostatt at byggja víðari upp á skeiðið.
Málbólkur:
Venjarar, hjálparfólk og leiðarar hjá børnum og ungum. Øll, sum hava áhuga í og ábyrgd av børnum og ungum, sum luttaka í ítrótti.
Hvat fært tú burturúr:
– Vitan um menningina hjá børnum, fysiskt, psykiskt og samfelagsligt
– Tú lærir nakað um námsfrøði, venjarar av ymsum slag, at seta sær mál, um týdningin av góðum ítróttaumhvørvi.
– Ítøkilig hugskot til spøl og venjing hjá børnum og ungum
– Vitan um, hvussu kroppurin virkar, og hvat ein má taka hædd fyri í sambandi við venjing. Grundleggjandi vitan um venjing og fysiologi. Vitan um, hvussu ítróttaskaðar kunnu fyribyrgjast og um týdningin av rættari uppvenjing, um skaðin er hendur.
Upptøkutreytir:
Luttakari skal vera 15 ár ella eldri. Tó kunnu vit gera frávik frá regluni um upptøku, um serstøk viðurskifti tala fyri hesum.
Luttøkugjald:
Kostnaðurin fyri skeiðið er 650 kr. Íroknað er frálærutilfar og matur. Gjaldast skal, tá tilmeldingin er váttað á konto: 9181 151.233.3. Tilmeldingin er bindandi.
Tilmelding:
…fer fram við at fylla hetta skjalið út: Tilmeldingarskjal
Seinasta freist at melda til er 12. oktober 2018.


text:
Tá bankatoskurin hvarv í Tangafirði
Martinus á Ósabakka hevði skyldina. Tað var hann, sum við síum gørnum í 1923 tipti holið, so toskurin ikki longur kundi svimja í millum Føroyabanka og Tangafjørð.
Í seinasta útgávuni av Frøði, sum kom út undan jólum, var ein grein um Føroyabankatoskin, sum hvarv í Tangafirði.
Greinin snýr seg um eitt fiskimið í Tangafirði, sum teir nevna Vektin. Toskurin, sum fyrr fekst har, líkist Føroyabankatoskinum rættiliga nógv. Teir gomlu søgdu, at eitt hol gekk niður í botnin og út á Bankan, har fiskurin kundi svimja ígjøgnum.
Eftir at holið varð tipt, hvarv Føroyabankatoskurin í Tangafirði, og er ikki fingin har síðani.
Les alla greinina 'Tá bankatoskurin hvarv í Tangafirði', sum stóð í Frøði nr. 2009 (pdf-fílur, 1,6 mb).
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Ímeðan Løgtingið hevur røtur meira enn 1.000 ár aftur í tíðina, so varð fyrsta landsstýrið ikki skipað fyrr enn í 1948. Frá tí at Løgtingið varð
endurreist í 1852 og til seinna heimsbardaga, var Løgtingið bert ráðgevandi stovnur hjá donsku ríkismyndugleikunum viðvíkjandi stýringini av Føroyum. Alt tað lóggevandi og útinnandi
valdið lógu hjá ríkismyndugleikunum.
Í 1948 varð Heimastýrislógin sett í gildi, og innan karmarnar á henni fekk løgtingið lóggávuvald í yvirtiknum sermálum,
og landsstýrið varð sett á stovn, at vera útinnandi vald í hesum málum.
Uppgávur landsstýrisins
Í landsstýrinum sita
løgmaður og landsstýrismenn. Løgmaður stendur á odda og samskipar arbeiðið hjá landsstýrinum. Løgmaður og landsstýrismenn hava hvør sína fyrisiting, sum stuðlar teimum
í arbeiðinum at fremja sínar politisku ætlanir. Landsstýrismenn hava ábyrgd av sínum málsøkjum og tryggja sær politiska undirtøku fyri ætlanum sínum á politiskum landsstýrisfundum.
Tað er løgmaður sum velur landsstýrismenninar, og løgtingsformaðurin velur løgmann. Løgtingsformaðurin kann tó ikki velja ein løgmann, sum 17 tingmenn ella fleiri eru ímóti.
Løgmaður og landsstýrismenninir umboða samgonguflokkarnar (í løtuni eru tað Sambandsflokkurin, Fólkaflokkurin, Miðflokkurin og Sjálvstýrisflokkurin).
Um so er, at 17 tingmenn av eini
ella aðrari orsøk eru ímóti løgmanni ella einum av landsstýrismonnunum, so mugu teir leggja frá sær. Hetta verður gjørt við at uppskot um misálit verður lagt fyri tingið.
Løgmaður kann, nær tað skal vera, skriva út nýval til løgtingið, um hann av einihvørjari orsøk heldur tað vera neyðugt.
Sostatt hava løgtingið og landsstýrið
(tað lóggevandi og tað útinnandi valdið) eftirlit við hvørjum øðrum, og kunnu koyra hvønn annan frá.
Arbeiðsháttur
Løgmaður
og landsstýrismenninir gera uppskot til nýggjar lógir, og til broytingar í verandi lógum, og hesi uppskot verða løgd fyri løgtingið at taka støðu til. Í løgtinginum hava løgmaður
og landsstýrismenn talurætt, men ikki atkvøðurætt. Hetta merkir, at teir á tingfundum kunnu greiða frá uppskotum og svara spurningum frá løgtingsmonnum, men bara løgtingsmenn avgera um uppskotið
verður samtykt ella ikki. Fyrr kundi ein og sami persónur vera bæði løgtings- og landsstýrismaður, men síðani stýrisskipanarlógin varð broytt, hevur ikki borið til at sita í báðum
sessunum samstundis.
Á síðuni “Lógarsmíð” verður greitt nærri frá, hvussu landsstýrið arbeiðir í sambandi við at lógir verða gjørdar ella broyttar.


text:
Bendilormar í føroyskum harum
mentan26-12-2017 - 21:07 - Jóanis Nielsen
Í vetur hava fleiri harumenn gjørt vart við, at teir hav funnið bendilormar í harum.
Eg kundi gott hugsað mær at vita, hvat slag av bendilormum talan er um. Eg fari tí at heita á tykkum harumenn um, at næstu ferð tá tit fletta harur og síggja ein bendilorm , um at goyma ormin og senda mær hann.
MANNAGONGD
- Legg bendilormin í ein lítlan plastikkposa.
- Skriva: Dato – Navn á haga – Títt egna navn - á ein seðil og legg í plastikkposan.
- Bind fyri, og legg plastikkposan í frystiboksina. So kann eg fáa bendilormin, tá høvi býðst.
- Finna tit bendilormar í fleiri harum, skulu bendilormarnir frá hvørjari einstakari haru goymast fyri seg.
- Skuldi tað hent, at fleiri bendilormar í somu haru, skulu hesir leggjast í sama plastikkposa.
UM BENDILORMAR
Tað finnast nógv ymisk sløg av bendilormum. Vit kenna í dag umleið 3.400 sløg, sum í stødd kunna vera frá ½ cm til einar 15 metrar til longdar. Bendilormar liva sum parasittar í tarminum og búkholuni á ymiskum ryggdýrum, eitt nú haru. Kroppurin á bendilormi er samansettur á nógvum liðum. Á framendanum er eitt høvd, sum hevur krókar og súgvukoppar, og sæst týðiliga.
LÍVSRINGRÁSIN
Bendilormar hava eina lívsringrás, sum kann vera eitt sindur innviklað, og krevur ofta fleiri millumvertir fyri at ormurin kann mennast frá eggi til tað fullvaksna dýrið.
Tann vaksni bendilormurin leggur gitin egg inni vertdýrinum, sum so koma út saman við skarninum . Egg ella larvur verða síðan etin av einum millumverti, sum kann vera eitt gnagdýr, skordýr, snigil ella okkurt annað slag av dýri . Eggini klekjast í tarminum á millumvertinum, og larvurnar seta seg fastar ymsastaðni í kroppinum, men ikki í tarminum. Um hesin fongdi millumverturin verður etin av einum øðrum dýri, t.d. haru, so mennist parasitturin til eitt vaksnar bendilorm, og lívsringrásin er tá fullfíggjað.
Fyri at finna vaksnar bendilormar, er sostatt neyðugt, at bæði vertur er millumvertir eru til staðar. Manglar millumverturin, steðgar menningin, og vit fáa tí ikki teir vaksnu bendilormarnar. Flestu sløgini av bendilormum eru knýtt at einum ávísum slagi av vertdýri (tey eru vertpesifikk), og tí eru tað ymisk sløg av bendilormum, sum eru í ymisku sløgunum av dýrum.
Um vit fáa staðfest, hvat slag av bendilormi tær føroysku harurnar hava, so skuldi eisini borið til at funnið fram til, hvør ella hvørjir millumvertinir eru.
Hvat slag av bendilormi, sum er í teimum føroysku harunum, vita vit ikki, men um tit eru sinnaðir at hjálpa mær, kunna vit kanska í felag loysa hesa gátuna, men hetta krevur, at tit sum skjóta og fletta harur, hjálpa mær, og senda mær bendilormmarnar.
Vinarligast
Eyðfinn Magnussen
Fróðskaparsetur Føroya
Fartel. 265831


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Vestmannadagar 2018 - skráin mánadagin 17. sept.
17.09.2018
Í dag byrja Vestmannadagarnir 2018, og vit gleða okkum at bjóða tykkum vælkomin til alskyns tiltøk, sum vera gjøgnum vikuna.
Á skránni í dag eru hesi tiltøk:
Kl. 13.00 - 23.00 Krambúðin – heimavirki og kaffisøla – Johnsa handil
Í íbúðini er hugnalig kaffistova, har høvi er at keypa sær te, kaffi, heimabakaða køku og toast.
Krambúðin hevur nógva dygdargóða heimavirkaða vøru til sølu.
Kl. 16.00 Betri vinir bamsurenning – Reyða Torg
Børnini í barnagarðsaldri (3 - 7 ár) fara at renna bamsurenning frá Reyða Torgi, út til brúnna um Gjógvará og inn aftur á Torgið. Foreldrini eru vælkomin at renna saman við teimum smærru børnunum. Foreldrini melda børnini til renningina á dagstovnunum í seinasta lagi hósdagin 13. sept. 2018.
Barnabati og dagstovnarnir í Vestmanna Kommunu skipa fyri renningini, sum skal varpa ljós á Betri vinir, ið er ein fyribyrgjandi verkætlan ímóti happing. Barnabati stendur fyri verkætlanini í samstarvi við Mary Fonden og Red Barnet.
Kl. 17.00 - 19.00 Leirdúgvuskjóting – úti á Berg
Vestmanna Byrsufelag skipar fyri leirdúgvuskjóting, har ið óroynd eru vælkomin at royna seg. Aldursmarkið er 12 ár. Kostnaður fyri 10 skot er einans kr. 20. Eisini er høvi at tekna seg sum lim í felagnum.
Leygardagin verður kapping og grill. Sí meira undir leygardegnum: Kl. 12.00 Skjótikapping – úti á Berg.
Kl. 19.00 Setan av Vestmannadøgunum – í kantinuni í Heilsumiðstøðini
Pauli T. Petersen, borgarstjóri, setir Vestmannadagarnar, og Kirstin og Pauli framføra.
Setanin fer fram í nýinnrættaðu kjallarahæddini í Heilsumiðstøðini. Fólk eru í hesum sambandi vælkomin at hyggja seg um í hølunum, sum skúlakantinan og frítíðarstovan fara at húsast í.
Kl. 19.00 – 21.00 Listaframsýning – í kantinuni í Heilsumiðstøðini
Gyðja H. Didriksen, Martin Joensen, Laila Nikolajsen, Heidi Petersen og Ann-Mari Mouritsen sýna fram egin listaverk.
Flestu listaverkini eru til sølu.
Kl. 20.00 – 22.00 Framsýning og hugleiðingar hjá Vestmanna Sløkki- og bjargingarliði – Brandstøðin
Framsýning við nýggjari og gamlari útgerð og myndum hjá Vestmanna Sløkki- og Bjargingarliði.
Kl. 20.00 hugleiðir Niels Th. Pedersen um søguna hjá brandliðnum í Vestmanna frá byrjan til dagin í dag.
Kl. 22.00 Tónleikacafé við Jens Marna – í Vektarbúðini
Hugnalig tónleikacafé verður í Vektarbúðini, har Jens Marni Hansen framførir.
Í íbúðini er høvi at keypa sær okkurt gott til góman. Eisini er Krambúðin opin.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Tíðindaskriv frá P/f Leif Mohr
Í ár hevur P/f Leif Mohr 75 ára stovningardag, og í tí sambandi hevur fyritøkan valt at stuðlað svimjaranum, Pál Joensen. – Pál er ein stór fyrimynd hjá ungdóminum, tí hann er miðvísur og til reiðar at arbeiða hart, sigur Leivur Holm, stjóri.
Seinnapartin í dag hevði P/f Leif Mohr bjóðað inn til móttøku og tíðindafund í LM-handlinum, tí fyritøkan vildi gera nakað serligt burturúr, at hon í ár hevur 75 ár á baki. Millum annað var lagt út við at stuðla unga vágbinginum, Pál Joensen, við einari upphædd.
– Vit hava valt at gjørt eina avtalu við úrmælingin, Pál Joensen, tí hann er eitt gott dømi um, at við miðvísari ætlan og hørðum arbeiði kann ein røkka langt. Tað er umráðandi at vísa á týdningin av at seta sær mál og at arbeiða hart fyri at røkka teimum. Og kanska verður hetta árið, tá hann kemur heilt á ovastu rók, sigur Leivur Holm, stjóri.
– Pál er soleiðis ein fyrimynd fyri føroyska ungdómin, og harvið eisini fyri stóran part av starvsfólkunum hjá Leif Mohr. Felagið Leif Mohr er við 75 árum ikki nakar unglingi í árum, men við samstarvinum við Pál vilja vit vísa á, at vit enn eru ein sterk fyritøka við miðvísum ætlanum, sum røkka langt inn í framtíðina.
Betri møguleikar
Pál Joensen er sjálvur sera fegin fyri stuðulin, og hann er serliga ovfarin av, at P/f Leif Mohr vendi sær til hansara við tilboðnum um stuðul.
– At teir koma til mín, haldi eg vera øgiliga flott, tí við einum nýggjum høvuðsstuðli fái eg heilt aðrar møguleikar, enn eg annars vildi havt. Nú havi eg nakað at liva av, so eg fái givið svimjingini betur pláss, uttan at eg skal hugsa so nógv um tað, sigur Pál, sum eisini í ár hevur nógvar spennandi uppgávur fyri framman.
Talan er bæði um EM á langbana og HM á stuttbana, umframt fleiri aðrar kappingar. Hinvegin verður heldur minni gjørt við venjingarlegur í ár, samanborið við í fjør, men onkur verður kortini.
– Longu í apríl skal eg til Suðurafrika at kappast, og harumframt eru onkrar aðrar kappingar á langbana, sum minna um World Cup-kappinginarnar. Og so síggi eg sjálvandi eisini fram ímóti EM- og HM-kappingunum. Alt hetta kann eg nú fyrireika meg til í friði og náðum, tí eg havi fingið bestu umstøður til tað, sigur Pál Joensen, ið væntar sær nógv av 2010.


text:
So hava vit aftur funnið ein vinnara í Adventskalendarinum hjá SukurSøtt! Fyrst og fremst, vil eg takka Bob and Marilyn’s Suitcase fyri stuðulin og tað hevur verið stuttligt at sæð stóra áhugan fyri hesum flotta vinninginum.
Og vinnarin av gávukortinum áljóðandi 1000 kr er Lena Eysturstein Johannesen! Hjartaliga tillukku við vinninginum. Tú ert vælkomin at seta teg í samband við SukurSøtt, umvegis bloggin ella facebook.
Til hini, túsund takk fyri luttøkuna. Mon ik, at Bobbarnir hava onkur góð tilboð til tykkum fram til jóla.
M&K
Vinningur til komandi viku, verður avdúkaður á blogginum í morgin.
M&K


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
Virksemi í bygdini.
Februar 12 , 2014Vil við hesum spyrja um Vestmanna bygdaráð hevur nakrar framtíðar ætlanir fyri virkseminum inni í sjálvari bygdini.
Sum nú er verður alt virksemi, bæði vinnuligt og socialt flutt inn á Fjørð,
har bert ein tíggjunda partur av íbúgvunum eru.
Eg yvist ikki í at um nógvar av fyritøkunum, bæði resturantir og handlar, vóru inni í sjálvari bygdini hevði teirra umsetningur bæði trý- og fýrafaldast.
Hava tit ongan framtíðarplan so lív kemur aftur í bygdina.
Ein ørkimlaður vestmenningur
Røkt
Februar 12 , 2014
Eg eri ein av teimum, sum fegnast um at Vestmanna Kommuna er farin at nýta meiri orku fyri at hampa um bygdina. Nógv var farið í órøkt, men deiligt er at síggja hesar gulu mennirnar ymsa staðni í bygdini. Ikki hevur veðrið verið teimum til vildar, vónandi fáa teir tað hugaligari framyvir. Gott stig tit hava tikið.
Tað eru teir smáu lutirnir, ið mynda heildina...
Takk fyri hesi hugalig orð.
vetrarfriðing
Februar 12 , 2014Er møguligt at síggja, á netinum, hvussu tað verður hegnað runt um bygdini,tá vetrarfriðingin verður aktuel. ??
Takk fyri spurningin.
Vestmanna Kommuna arbeiðir í løtuni við at fáa lagt síðstu hond á, hvussu hegnið kemur at ganga. Kommunan leggur tað út á heimasíðuna, so skjótt hetta er liðugt og góðkent av hagapørtunum.
Takk fyri
Februar 12 , 2014Takk fyri vetrarfriðingina, nú nýtist okkum ikki at byrgja okkum inni, men planta og fríðka um hús og hava. Eg gleði meg :)&
HOLURENNUR
Februar 12 , 2014Uppskot til kommununa um vatnveiting á og framvið vegum. Tað finnast holurennur í elementum úr betongi at leggja í vegir, soleiðis at ein far stýrt vatninum har tað skal renna. Annars ber til at stoypa tær á staðnum. Tveir javntfjarðar plankar 2 x 4", eina 1 x 2" fjøl pr metur, við ískornari lægd á 25-30 mm. Lætt at halda reint. Ófarligt at ganga, súkla ella koyrayvirum. Bíligt at gera. Sær rudduligt ùt og best av øllum-fungerðar val. Eg haldi at onkur av teimum gomlu holurennum er til enn ì Heygatúni . Annars er ein nýggjari útgáva at síggja í Sørvági, framvið HÙSADALSVEGI, ein frægd fyri eygað. Hetta var bara eitt uppskot !!!!!!!
Niðari vegur.
Februar 12 , 2014Var á fundinum á Bryggjuni undan komunuvali seinast, har var nógv tíð brúkt til at tosa um Niðaraveg, sum er ein trupuleiki í bygduni. Nú er longu langt síðan vali, og enn røkist onki fyri at nakað hendur. Hvat er gali og hví hendur onki?
Vánaligir vegir :-(
Februar 12 , 2014Vegirnir í Vestmanna eru í sera vánaligum standi. Eg haldi ikki at eg taki munnin ov fullan, tá eg sigi at vegirnir í Vestmanna eru teir vánaligastu í Føroyum. Tað er beinleiðis strævi at koyra bil í bygdini, og bilarnir taka skaða av øllum holunum.
Sum er verða holurnar fyltar viðhvørt, men hetta er ikki nøktandi. Vegirnir verða tí í verri og verri standi fyri hvørt ár, sum gongur. Vandin er tí, at tað verður ein stór og dýr uppgáva at fáa vegirnar í nøktandi stand aftur.
Mín spurningur er tí hvørjar ætlanir Vestmanna Kommuna hevur fyri vegagerð í Vestmanna?
Hol í vegnum
Februar 12 , 2014Fái nú hasi holini í vegnum fylt upp, tað er stór skomm hvussu vánaligum standi vegirnir í Vestmanna eru !!!
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Hallur av Rana
21.10.2014 - 20:50
Tíðindi > Uttanlands - Yvirgangur
Sum skriva áður í dag, so eru øll starvsfólkini á ráðhúsinum í Keypmannahavn flutt úr bygninginum vegna eina bumbuhóttan, ið var borin fram á eini kjatti.
Hóast gøturnar kring ráðhúsini nú eru avbyrgd, meðan løgreglan mannsterk heldur fram við at leita eftir bumbuni, so tykist talan einans at hava verið um ónaðir frá einum tannáringi.
Sambært DR, so upplýsir Frank Jensen, yvirborgarstjóri í Keypmannahavn, at talan er um kjattið á heimasíðuni bornetelefonen.dk og at viðkomandi, ið skrivaði hóttanina, var ein 17 ára gamal drongur. Tískil er talan allarhelst um ein falskan alarm, men hóttanin verður enn tikin í størsta álvara.
Frank Jensen veit eisini at siga, at hetta er fyrsti ferð í sínum 5 árum sum borgarstjóri, at starvsfólkini eru blivin noydd úr ráðhúsinum.